Sakit Pelik Yang Dihadapi Oleh Para Angkasawan

Mengembara ke angkasa lepas bukan satu tugas yang mudah. Ini kerana ia memerlukan aspek fizikal dan mental angkasawan perlu berada pada tahap terbaik bila beradaptasi dengan angkasa lepas. Adaptasi sebegini berpotensi mencetuskan pelbagai isu kesihatan seperti anemia angkasa lepas.

Pakar-pakar perubatan percaya anemia angkasa lepas terjadi apabila cairan dalam badan beralih ke bahagian kepala angkasawan. Ini berlaku lantaran cairan tidak perlu melawan daya graviti sesebuah planet seperti bumi. Angkasawan kebiasaannya berdepan kehilangan 10% berat saluran-saluran darah mereka dalam tempoh 10 hari pertama di angkasa lepas bagi mengatasi masalah anemia angkasa lepas.

Tetapi berdasarkan satu kajian yang diterbitkan dalam jurnal Nature Medicine, badan angkasawan menghapuskan sel darah merah lebih banyak di angkasa lepas berbanding di bumi – lebih tepat 54%. Dengan mengira jumlah karbon monoksida yang dilepaskan dari paru-paru sebagai proksi, pasukan pengkaji menjangkakan seorang angkasawan itu berdepan kehilangan lebih tiga juta sel darah merah sesaat.

Menurut Dr Guy Trudel dari Universiti Ottawa, proses pemusnahan sel darah merah akan berterusan sepanjang tempoh angkasawan berada di angkasa lepas. Penanda aras bumi bagi mengira kadar kemusnahan sel darah merah ialah dua juta sel merah dimusnahkan dan dihasilkan di bumi setiap saat. Begitupun, angkasawan tidaklah terkesan kerana ia ditampung oleh kadar penghasilan sel darah merah. Tetapi perlu diingat, ia boleh berterusan selama enam bulan dan terus berlaku walaupun selepas angkasawan pulang ke bumi.

Kajian ini digerakkan dengan mengkaji profil 14 orang angksawan. 13 sampel darah diambil selepas mereka pulang ke bumi dengan lima daripadanya disahkan mengalami anemia klinikal. Angkasawan-angkasawan ini kemudiannya disahkan pulih daripada anemia selepas berehat antara tiga hingga empat bulan. Tetapi tahap pemusnahan sel darah mereka 30% lebih tinggi daripada individu bukan angkasawan. Dr Trudel berharap dengan lebih banyak kajian, ia dapat merawat atau mencegah kemunculan anemia dalam kalangan pesakit baik di bumi atau angkasa lepas.

Mungkin ada menganggap ini tidak sepatutnya dipandang serius. Tetapi bagi individu seperti Elon Musk yang berangan mahu menubuhkan koloni di Marikh, ia harus menjadi keutamaan. Ini kerana menurut Dr Trudel, apabila seseorang angkasawan itu berada di sesebuah planet dalam keadaan anemia, ia boleh menjejaskan kekuatan, ketahanan dan tenaganya. Akibatnya, ia boleh menjejaskan usahanya merealisasikan misi yang ditetapkan.

Dengan pelancongan ke angkasa lepas kembali mendapat sambutan, maka molek bagi angkasawan dan pelancong menjalani pemeriksaan darah terlebih dahulu.

RUJUKAN

Carpineti, A. (2022, 17 Januari). “Space Anemia” Linked To Destruction Of Astronauts’ Red Blood Cells. IFLScience.


Kisah Pengasas Gardenia Yang Dib*nuh

Semasa Perintah Kawalan Pergerakan (PKP) dikenakan pada Mac lalu, siapa sangka produk paling bernilai di pasaran ketika itu ialah roti jenama Gardenia. Tetapi tidak ramai tahu tersembunyi kisah rahsia tentang jenama ini termasuk sejarah jenama itu sendiri.

Pada tahun 90-an, tak sah jika tidak melihat sorotan iklan komersial Gardenia yang sangat terkenal dengan slogan terkenalnya, “Gardenia, sungguh enak dimakan begitu saja!”. Ini berikutan rasa rotinya yang lebih lembut dan berbeza daripada rasa mana-mana jenama roti lain di pasaran.

Formula yang digunakan Gardenia dalam mencipta resepinya yang tersendiri itu dikenali sebagai “Resepi Uncle Slocumm” bersempena nama salah seorang pengasasnya yang bernama Horatio Sye Slocumm. Oh ya, selalu tengok wajah pakcik yang terpapar pada logo Gardenia tak? Ya, itulah Uncle Slocumm.

Slocumm berasal dari Amerika Utara, sebagai seorang pengasas jenama roti terkemuka, sudah tentulah latar belakangnya juga bukan calang-calang orangnya. Ketika beliau membuka salah satu rangkaian perniagaan kedai roti yang terkenal di Amerika, beliau sudah memiliki pengalaman sebagai pembuat roti selama 36 tahun.

Jadi, bagaimana jenama Gardenia itu muncul? Pada tahun 1969, pertubuhan sukarelawan International Executive Service Corps (IESC) menghantar Slocumm ke Sabah pada tahun 1969. Pertubuhan ini dihantar ke negara-negara dunia ketiga untuk membantu memajukan ekonomi negara-negara berkenaan. Semasa di Malaysia, Slocumm bertanggungjawab mengajar para pengusaha tempatan di Sabah tentang cara membuat roti berdasarkan resepinya sendiri.

Dari sinilah, jenama roti itu bermula. Memandangkan jasanya yang besar dalam membantu anak tempatan berjaya sebagai usahawan industri makanan, slogan “Resepi Asal Uncle Slocumm” kekal digunakan sehingga ke hari ini.

Terdapat dua versi siapa pengasas Gardenia. Satu versi mengatakan Slocumm yang bertanggungjawab membina syarikat di Malaysia pada tahun 1969. Manakala satu lagi versi menyatakan pembabitan seorang lagi tokoh terlibat iaitu Datuk Wong Tze Fatt. Gardenia dikatakan diasaskan oleh mereka dan seorang lagi pakar makanan bernama Jim Humphries pada tahun 1969 dengan bantuan dana khas IESC memandangkan perniagaan bakeri di Malaysia masih baru ketika itu.

Datuk Tze Fatt sudah berkecimpung dalam dunia perniagaan sejak dari remaja lagi. Pada usia remajanya, beliau menjadi ketua keluarga dan mengambil alih pengurusan kedai kopi milik bapanya. Dari situ, ia diubah menjadi antara jenama pasar raya yang dikenali di Sabah iaitu Tong Hing Supermarket.

Dengan lebihan wang yang ada, beliau mula mengembangkan perniagaannya ke bidang-bidang lain termasuk bakeri. Hidangan sandwich ala Amerika Syarikat diperkenalkan bukan saja di pasar raya miliknya tetapi dijual sebagai makanan penerbangan untuk Royal Brunei Airlines dan Korean Air.

Tetapi dengan perniagaan yang semakin pesat membangun, Datuk Tze Fatt tahu beliau memerlukan bantuan untuk memenuhi permintaan pelanggan terhadap roti. Itu yang membawa kepada penubuhan Gardenia seperti yang dinyatakan di atas.

Begitupun, Datuk Tze Fatt tidak mahu berhenti di situ saja. Pada tahun 1981, beliau bekerjasama dengan Pepsi di mana perjanjian tersebut membenarkan Gardenia menjual minuman ringan di Malaysia Timur dan memperkenalkan aiskrim jenama berkenaan. Empayar Gardenia kemudiannya berkembang ke Semenanjung Malaysia, Singapura dan negara-negara Asia Tenggara lain.

Tiga tahun kemudian, Datuk Tze Fatt memutuskan untuk menjual beberapa operasi syarikat Gardenia kepada sebuah syarikat multinasional iaitu QAF Limited. QAF Limited bukan nama asing dalam industri makanan Asia Tenggara kerana merupakan pengimport makanan terbesar di Singapura dan Malaysia.

Sejak itulah, syarikat Gardenia yang berpangkalan di Semenanjung Malaysia kini dikenali sebagai Gardenia Bakeries (KL) Sdn Bhd dan mempunyai operasi berbeza dengan Gardenia di Sabah. Dan itu juga menjelaskan mengapa harga dan rasa roti Gardenia berbeza di Semenanjung Malaysia dan Sabah.

Ini kerana syarikat tersebut telah menambahbaik resepi pembuatan roti Sloccum bagi menjadikan ia lebih lembut dan enak dimakan. Justeru, tidak hairanlah mengapa penduduk Sabah dan Sarawak memastikan sebelum kembali ke negeri masing-masing, roti Gardenia di Semenanjung Malaysia antara benda wajib yang perlu didapatkan.

Perbezaan dua syarikat Gardenia ini juga telah mencetuskan kekeliruan dalam kalangan pengguna di Malaysia. Misalnya pada tahun 2015, Gardenia Food Industries di Sabah diarah menutup premis kilang mereka selama dua minggu akibat masalah kebersihan.

Ramai pengguna menyangka syarikat yang berpangkalan di Sabah itu merupakan Gardenia sama di Semenanjung Malaysia. Bimbang dengan impak pengumuman pihak berkuasa terhadap kualiti roti mereka, Gardenia Bakeries (KL) Sdn Bhd terpaksa mengeluarkan satu kenyataan ringkas yang mengatakan syarikat tersebut tiada kena-mengena dengan mereka dan amat menitikberatkan kualiti pembuatan roti mereka.

Nasib yang menimpa dua pengasas Gardenia amat berbeza sama sekali. Sloccum kembali ke negeri cacing pada 30 September 1982 di Alabama, AS. Sementara pengakhiran riwayat Datuk Tze Fatt pula begitu tragis sekali.

Pada tahun 2004, negara dikejutkan dengan pembvnvhan k3j4m beliau dan isterinya pada 4 Disember tahun tersebut. Mengikut siasatan polis, seorang pendatang tanpa izin (PATI) bernama Den memecah masuk ke kediaman beliau dengan harapan dapat mengambil barang-barang berharga miliknya.

Malangnya, dia tidak menyangka kediaman tersebut masih berpenghuni kerana terserempak dengan Datuk Tze Fatt yang hendak keluar rumah. Tidak mahu perbuatannya diketahui, Den segera meny3r4ng beliau di bahagian kepala sehingga m4t1 sebelum menj3rvt orang rumahnya. Dia juga cuba memb4k4r bilik tidur pasangan itu untuk memvsnahkan bukti tetapi itu juga menjadi punca kem4t1annya.

Berita sedih itu diketahui adik Datuk Tze Fatt, Wong Tze Kong dan anak lelakinya, John selepas mereka datang ke rumah untuk memeriksa keadaan pasangan tersebut. Ini berikutan kakitangan Hotel Jesselton yang dimilikinya memberitahu beliau dan isterinya terlepas menghadiri sarapan harian di hotel tersebut.

Apabila kedua-duanya tiba, mereka melihat penj3n4y4h itu memberi amaran kepada mereka untuk berundur sebelum memb4k4r bilik tersebut. Kes tersebut diklasifikasikan polis sebagai ditutup dan mereka menyimpulkan niat sebenar pelaku ialah pecah rumah sebelum menukar niat kepada membvnvh.

Sejak itu, syarikat-syarikat milik Datuk Tze Fatt ini diambil alih oleh sebuah syarikat lain bernama JWPK Holdings. Dan pada tahun 2020, sebuah syarikat bernama Kim Teck Cheong Consolidated Bhd (KTC) berjaya mendapat lesen daripada Gardenia untuk menjual produk tersebut di Sabah, Sarawak dan Indonesia. Legasi perniagaan Datuk Tze Fatt diteruskan oleh anak perempuannya, Sarah yang kini bergelar pengarah di Tong Hing Supermarket.

RUJUKAN:

Sidek, Namri. (2020). Sejarah Roti Gardenia: Siapa Sebenarnya ‘Uncle Slocum’ Pencipta Resepi Rahsia Ini?. Iluminasi. https://iluminasi.com/bm/siapa-uncle-slocum-yang-mencipta-resipi-roti-gardenia.html

Noor, Sabrina. (2020). THE WEIRD STORY OF TWO GARDENIAS, AND HOW ONE OF ITS FOUNDERS WAS MURD3R3D. Cilisos. https://cilisos.my/the-weird-story-of-two-gardenias-and-how-one-of-its-founders-was-murd3r3d/


Olimpik US VS China: Medan Pertembungan Kuasa Besar Dunia

Dengan itu, Olimpik 2020 melabuhkan tirai. Jepun dapat kedudukan carta pingat terbaik dalam sejarah iaitu No 3. Sama dengan Olimpik Tokyo 1964 malah jumlah pingat lebih banyak (29 pingat, 16 emas waktu tu). Berbaloilah segala kerugian. No 1 & 2 masih dibolot oleh US & China.

Kalau ikutkan, US dan China juga merupakan negara nombor 1 dan 2 dalam ekonomi dan ketenteraan.

Benda ni bukan kebetulan. “Sports is an alternative to war”.

Dari perspektif negara-negara kuasa besar, sukan bukan pertandingan semata-mata tapi juga berkaitan soal “national glory”, dan temasya peringkat dunia seperti Olimpik adalah medan untuk mempamerkan “soft power” masing-masing.

Di zaman Yunani purba, negara kota besar seperti Athens dan Sparta menjadikan Olimpik sebagai medan untuk menonjolkan keunggulan sistem politik mereka.

Athens yang mengamalkan demokrasi dan Sparta yang mengamalkan autokrasi masing-masing nak tunjuk sistem mereka adalah terbaik dalam melahirkan manusia yang sihat, kuat dan cergas.

Olimpik moden pun sama. Di zaman Perang Dingin (1948-1991), Olimpik menjadi medan perlumbaan US dan USSR (Soviet Union) yang merupakan dua adikuasa (superpower) dunia. Satu kapitalis liberal, satu komunis totalitarian. Masing-masing nak menguasai dunia malah luar angkasa.

2 negara ini membolot johan & naib johan Olimpik dari 1952 hingga 1992, kecuali Olimpik 1980 yang diboikot oleh US (sebagai protes terhadap pencerobohan USSR ke atas Afghanistan bermula 1979). US johan 1952, 1964, 1968, 1984. USSR johan 1956, 1960, 1972, 1976, 1980, 1988, 1992.

Selepas kejatuhan USSR, Rusia sebagai negara pewaris USSR masih menduduki tempat ke-2 selepas US pada 1996 dan 2000, sehingga China muncul sebagai naib johan pada 2004 dan johan pada Olimpik 2008 yang diadakan di Beijing, sebelum US kembali menjadi johan pada 2012 dan 2016.

US dan China juga mewakili dua sistem yang berbeza. Bukan saja berbeza dari segi sistem politik, ekonomi malah sistem pelatihan atlet.

Sistem US berasaskan individu, China pula berasaskan negara. Atlet di China dihantar ke sekolah sukan seawal 6 tahun untuk dilatih menjadi pemenang pingat emas bagi China. Soal utama adalah glory, kebajikan atlet soal kedua.

Kebangkitan China sebagai kuasa ekonomi nombor 2 dunia sejak 2010an (dengan mengatasi Jepun) lagi membuat orang China memandang berat soal glory. Sebab tu orang China tak relax dan sukar menerima kekalahan.

Lebih-lebih lagi kalau dapat perak akibat kalah dengan Chinese Taipei (dalam acara badminton beregu lelaki) dan Jepun (ping pong beregu campuran) yang dianggap musuh tradisional.

Yang menariknya, Chinese Taipei mencatat keputusan terbaiknya dalam sejarah dengan memungut 12 pingat (2 emas 4 perak 6 gangsa), memecah rekod 5 pingat pada 2000 dan 2004.

Bagi sebuah entiti yang kekurangan pengiktirafan antarabangsa, pencapaian ini memberi semangat kepadanya untuk terus mempertahankan identitinya.

Olimpik Paris 2024 nanti pun pasti akan dimanfaatkan oleh Perancis untuk mengembangkan soft power dan pengaruhnya, lebih-lebih lagi di era pasca Brexit dan pasca Merkel yang memberi ruang kepada Perancis untuk kembali menjadi negara dominan di Eropah.


Wanita Ini Beli Dan Pandu Kereta Kebal Sendiri Demi Bela Kematian Suami

Pada tanggal 23 Ogos 1939, Jerman dan Kesatuan Soviet menandatangani Perjanjian Molotov-Ribbentrop. Menerusi perjanjian itu, kedua-duanya bersepakat untuk menggencat sen.jata. Ini membolehkan mereka mence.rob.ohi Poland – Jerman di barat dan Soviet di timur – tanpa beradu ten.tera.

Lantaran perjanjian itu juga, Soviet hanya duduk di tepi ketika Jerman menangani British-Perancis (yang bereaksi ke atas pencero.bohan di Poland sekali gus memulakan Pe.rang Dunia Kedua) sambil mereka sendiri sibuk menguruskan Finland dalam Pe.rang Musim Sejuk.

Namun dua tahun kemudian, perjanjian tersebut dilanggari Jerman. Dalam masa hanya enam bulan, kedudukan Soviet habis digem.pur menerusi Ope.rasi Barbarossa (22 Jun – 5 Disember 1941). Kalaulah bukan kerana cengkaman salji, mungkin Moscow sudah tum.bang dan Pe.rang Dunia Kedua pun mungkin berjalan dengan skrip berbeza.

Apapun, dalam episod pepe.rangan antara dua negara itu, ada satu anekdot pendek tetapi menarik melibatkan seorang wanita bernama Mariya Oktyabrskiy – salah seorang daripada 800,000 orang wanita yang berkhidmat dalam Red Army semasa Pe.rang Dunia Kedua.

Mariya dilahirkan di Ukraine pada tahun 1905 dalam keluarga sepuluh beradik. Ketika umurnya 20 tahun, dia bercinta dengan seorang ten.tera bernama Ilya Oktyabrskiy dan berkahwin pada tahun sama.

Atas pengaruh suami, Mariya kemudian berjinak-jinak dengan dunia keten.teraan. Makin lama, minatnya makin membara. Sampaikan, beliau meninggalkan pekerjaan lamanya sebagai pegawai khidmat pelanggan dan operator di kilang pengetinan untuk menjadi jururawat di hospital ten.tera. Bermula daripada situ, Mariya menerima latihan asas keten.teraan.

Sememangnya, Soviet pasca Pe.rang Dunia Pertama menerima lebih banyak pembabitan dan menyedia lebih banyak persiapan buat rekrut wanita. Hal ini dapat dilihat antara lain menerusi pembentukan battalion khusus di bawah pimpinan Maria Bochkareva.

Khidmat mereka tidak hanya terhad sebagai jururawat dan tukang masak, tetapi sebilangannya malah dipersiapkan untuk turun di medan hadapan. Justeru, mereka turut dibekalkan dengan beberapa kemahiran seperti kemahiran mengendalikan pesawat, menggunakan sen.ja.ta, dan melakukan terjunan udara.

Bagi Mariya sendiri, atas bimbingan suaminya, dia didedahkan dengan kemahiran memandu, mengendali, dan membaiki kereta kebal – satu kemahiran yang bakal membuatkan namanya diabadi dalam sejarah.

Berikutan O.pera.si Barbarossa, suami Mariya yang menganggotai Rejimen Artileri Howitzer Ke-134 dikerahkan ke Kishinev, Moldova. Ia untuk menahan kemaraan Kumpulan Ten.tera Selatan (Jerman dalam operasi tersebut membahagikan kekuatannya kepada tiga pasukan dengan setiap satu menyasarkan satu objektif iaitu Leningrad di utara, Moscow di tengah, dan Kaukasus di selatan).

Mariya pula dipindahkan ke bandar Tomsk yang lebih selamat. Di sana, dia terus berkhidmat sebagai jururawat. Pejam celik, dua tahun berlalu. Sepanjang dua tahun itu juga, Mariya terpisah dengan suaminya. Jangankan berjumpa, khabar berita pun langsung tiada.

Sedangkan, O.pera.si Barbarossa sudah lama tamat. Kedudukan Soviet pun sudah semakin selamat. Jadi, apa yang membuatkan suaminya tidak pulang-pulang? Bersama persoalan itu, Mariya terus menunggu dan menunggu.

Sampailah pada suatu hari, datang satu berita; Ilya sebenarnya sudah lama meni.ngg.al dunia. Lama. Sejak tanggal 9 Ogos 1941 lagi. Yakni, dua bulan selepas Mariya dipindahkan dari Moldova. Mendengar berita itu, habis berderai hati Mariya. Tetapi, sedihnya tidak lama. Dalam sekejap masa, ia membara menjadi waja.

Lantas, dia pun hantar permohonan untuk berkhidmat di barisan hadapan. Namun, permohonan itu ditolak. Antara sebabnya ialah penyakit tuberkulosis tulang belakang yang dialami Mariya. Tetapi, Mariya enggan putus asa. Dia cuba lagi. Kali ini, telegram dihantar ke pejabat Stalin sendiri. Suratnya berbunyi:

“Suami saya terkor.ban semasa mempertahankan negara. Jadi, saya mahu balas den.dam ke atas anjing-anjing fa.sis itu semua – sebagai membela kema.tian suami saya dan saudara-saudara senegara. Untuk tujuan itu, saya sudah pun menjual kesemua harta saya dan wangnya yang berjumlah 50,000 rubles (RM 2,905)  sudah saya kirimkan ke Bank Negara untuk bina sebuah kereta kebal. Saya dengan rendah diri meminta supaya tuan menamakannya sebagai Fighting Gilfriend dan menghantar saya ke barisan hadapan sebagai pemandunya.”

Tanpa fikir panjang, Stalin memberi kelulusan. Ini lantaran ia memiliki nilai propaganda yang besar; betapa, seorang balu ten.tera rela gadaikan segala harta untuk turun bertem.pur hingga akhir nyawa. Itu satu perkara yang mampu menaikkan semangat baik rakyat awam mahupun barisan ten.tera.

Tambahan, bukan selalu berlaku situasi di mana orang awam memberikan sumbangan berjumlah besar untuk kegunaan pe.rang. Kalau ada sekalipun, biasanya ia hadir daripada kaum lelaki. Jadi, Mariya adalah antara kes langka.

Maka, dia pun diberikan latihan intensif selama lima bulan. Untuk situasi ketika itu, latihan lima bulan adalah sesuatu yang di luar kebiasaan terutama bagi pengendali kereta kebal yang khidmatnya diperlukan segera. Ini menunjukkan betapa Mariya tidak hanya diluluskan untuk menganggotai 26th Guards Tank Brigade, tetapi Soviet mahu memastikan kehadirannya memberi impak – sesuai dengan propaganda yang ingin dimainkan.

Latihan intensif itu dijalani pada bulan Mei dan tamat pada September 1943. Kurang sebulan kemudian, Mariya dan jenteranya Fighting Girlfriend memulakan khidmat dengan pertem.puran pertama beliau berlaku di medan Smolensk.

Pada mula, kebolehan Mariya memang diragui. Ia lumrah – pertama kerana dia wanita dan kedua kerana itu pertem.puran pertamanya. Namun, di situ dan ketika itu juga Mariya membuktikan kemampuannya. Fighting Girlfriend menjadi antara jentera pertama yang menerpa ke barisan lawan, membe.dil unit artileri dan menggagalkan unit mesingan.

Hatta ketika pertem.puran sedang hangat pun, Mariya dengan berani melompat keluar dari jenteranya untuk membaiki kero.sakan akibat dibe.dil – sambil rakan-rakannya melepaskan tem.bakan sokongan. Tindakan itu membuatkan Mariya diperakui. Dia bahkan dinaikkan pangkat sebagai Sergeant.

Dalam pertem.puran keduanya di Novoye Selo, Vitebsk pada November juga Mariya memperagakan keberanian yang sama. Namun, nasibnya tidak begitu baik pada Disember. Ketika membaiki jenteranya, kepala Mariya terkena serpihan pelu.ru. Di saat itu juga dia jatuh pengsan. Lalu, dia digegaskan ke hospital tentera di Kiev untuk menerima rawatan.

Lebih dua bulan juga Mariya tidak sedarkan diri, sebelum akhirnya dia pergi pada tanggal 15 Mac 1944 – setelah setengah tahun membela kema.tian suaminya. Atas keberanian beliau, Mariya dianugerahkan gelaran Wira Kesatuan Soviet (Hero of the Soviet Union), anugerah tertinggi bagi mana-mana warganegara USSR.

Sememangnya, gelaran itu layak buat Mariya. Lagipula, kisah beliau mengga.daikan harta dan bertem.pur hingga akhir nyawa demi membela kema.tian suami sedikit-sebanyak mengingatkan kita kepada kisah dua orang tokoh tempatan, iaitu Siti Rahmah Kassim yang mengga.daikan gelang kahwin untuk kemerdekaan negara dan Laksamana Keumalahayati yang mengetuai armada Inong Balee – rejimen khas yang dianggotai balu-balu syuhada Perang Haru.

RUJUKAN:

Blackstock, Elizabeth. (2021, 4 October). The ‘(ditapiskan) Girlfriend’ Who Bought a Tank and (ditapiskan) Her (ditapiskan) Husband. Jalopnik.

Budanovic, Nikola. (2018, 3 April). When her husband was (ditapiskan) by the (ditapiskan), she bought a tank and went on a (ditapiskan) on the Eastern Front. The Vintage News.

Dimuro, Gina. (2018, 17 July). The (ditapiskan) Her Husband, So She Got a Tank – And Her (ditapiskan). All That Interesting.

Tapalaga, Andrei. (2021, 20 September). The Woman Who Sold Everything to Buy a Tank and (ditapiskan) Her Late Husband. History of Yesterday.


Siapa Yang Cipta Teknologi 5G?

Sejak kemunculan 4G, dunia dikatakan sudah bersedia untuk mencipta teknologi komunikasi yang baru iaitu 5G. Teknologi baru ini direka untuk menghubungkan manusia dengan hampir semua objek dan peranti.

Senang cerita, kehadiran 5G akan memudahkan kerja kita untuk mengawal segalanya melalui internet of things (IOT).

Nampak macam tak logik sampai ada yang cakap 5G merupakan rancangan dajjal dan freemason untuk mengawal populasi manusia. Betul ke begitu dan persoalannya siapakah pencipta sebenar 5G?

Istilah 5G muncul buat pertama kali pada 2016 apabila Michael Lemke melakukan penyelidikan berkenaan teknologi komunikasi di Universiti Teknologi Dresden. Di situ, kerajaan Jerman telah menyediakan segala-galanya bagi merealisasikan penciptaan 5G yang dikatakan 20 kali lebih laju berbanding 4G.

Masalahnya ramai yang skeptikal dengan usaha beliau untuk membawa dunia kepada 5G kerana banyak tempat di dunia masih sukar untuk menerima akses hatta 3G sekalipun

Berbekalkan 60 orang profesor termasuk 600 pekerja di 5G Lab Germany, Universiti Teknologi Dresden, Jerman berharap mereka mampu menjadi pemula kepada 5G.

Tidak mahu ketinggalan jauh ke belakang, beberapa kuasa besar dunia seperti Amerikat Syarikat, Korea Selatan, China dan Jepun mula membangunkan teknologi 5G mereka sendiri. Malah gergasi lembah silikon iaitu Google turut mengambil bahagian dalam perlumbaan ini dengan memperkenalkan versi 5G mereka sendiri iaitu SkyBender.

Walau bagaimanapun, Verizon mendakwa mereka adalah pencetus kepada 5G kerana telah memperkenalkan G Technology Forum (5GTF) dengan kerjasama Ericsson, Qualcomm, Intel dan Samsung pada tahun 2015.

Semua percubaan mereka untuk membangunkan 5G mengalami banyak kegagalan sehinggalah menuju tahun 2019. Ketika itu, Verizon menjadi yang pertama melancarkan 5G melalui perkhidmatan mudah alih di Chicago dan Minneapolis.

Namun secara tiba-tiba Korea melalui SK Telecom dan KT Corp menyatakan bahawasanya mereka berjaya menewaskan USA dan China dalam perlumbaan 5G. Pihak Verizon menyangkal kenyataan itu dan mengatakan rangkaian 5G mereka sudah tersedia dalam telefon pintar biarpun hanya untuk dua bandar sahaja.

Selepas itu, Verizon mula meluaskan akses 5G mereka kepada 12 bandar di Amerika Syarikat. Hal ini sekaligus menjadikan Amerika Syarikat sebagai negara pertama yang menerima pancaran 5G dengan lebih besar.

Tak lama kemudian, Huawei mula menjadi pemain utama 5G sehingga menggusarkan Amerika Syarikat.

Hari ini kita dapat melihat semakin banyak negara memiliki akses kepada 5G. Perkara paling mengejutkan adalah hampir kesemua tempat di Thailand memiliki akses 5G. Manakala negara kita hanya beberapa lokasi sahaja ada 5G dan masih dalam transisi untuk beralih kepada 4G sepenuhnya.

Jadi adakah kita perlu masa yang agak lama untuk berintegrasi kepada 5G? Tiada jawapannya yang konkrit.

Kesimpulannya, 5G bukanlah konspirasi freemason untuk kita semua semakin lalai tetapi teknologi ini dicipta untuk membantu kita memudahkan urusan seharian.

Malah, teknologi 5G yang sebahagian kita nikmati hari ini adalah berasal daripada persaingan syarikat dan kuasa-kuasa besar. Inilah baiknya persaingan kerana akan melahirkan produk terbaik diantara yang terbaik.

Ingat, jangan sampai jadikan persaingan itu suatu unsur yang negatif sehingga sanggup menjatuhkan lawan dengan taktik kotor. Bayangkan jika Jerman menghalang Amerika Syarikat membangunkan 5G, pasti kita agak lambat untuk mencapai kemajuan teknologi komunikasi.

RUJUKAN:

Li, Kenneth & Park Ju-min. (2019, April 5). Who was first to launch 5G? Depends who you ask. Reuters. Dipetik daripada https://www.reuters.com/article/us-telecoms-5g-idUSKCN1RH1V1

Verizon. (2019, Jun 12). When was 5G introduced? Dipetik daripada https://www.verizon.com/about/our-company/5g/when-was-5g-introduced


Pelarian Andalusia Kuatkan Sunni Turki Uthmaniah

Tahukah korang, ketika orang Islam di Andalusia dikejar dan dibunuh oleh gerakan Reconquesta Sepanyol, Khilafah Turki Uthmaniah tampil menjadi penyelamat.

Sultan Beyazid II menghantar berpuluh-puluh kapal di pesisiran pantai semenanjung Iberia. Mereka yang sempat menyelamatkan diri dapat memulakan hidup baru di dalam negeri naungan Uthmaniah.

Di samping itu, Uthmaniah ada kepentingan tersendiri. Umpama sambil menyelam minum air. Mereka bukan sahaja ingin menyelamatkan nyawa penduduk muslim Andalusia, tetapi memanfaatkan para pelarian bagi menyelamatkan akidah negeri-negeri Uthmaniah.

Diorang ada satu masalah. Di saat berperang dengan Kerajaan Safawi yang berakidah Syiah, dalam negeri Uthmaniah sendiri ada komuniti Syiah yang besar terutamanya Syiah Alawi. Oleh kerana risau kalau-kalau ada gunting dalam lipatan, Sultan berhasrat untuk mengimbangi jajahan dengan populasi Sunni.

Rakyat Andalusia yang berakidah Sunni menjadi jawabannya!

Dengan meletakkan pelarian ini di tempat yang ramai Syiah, sekaligus populasi Sunni akan naik semula dan mengimbangi keadaan. Strategi ini diterapkan di negeri Tunisia yang bernaung di bawah Khilafah Turki Uthmaniah. Pelarian Andalusia disediakan penempatan di daerah Adana, Azie, Sis, Tarsus dan Kars.

Nama je pelarian, tapi diorang bukan jenis comot macam yang kat pasar Selayang eh. Masyarakat muslim Andalusia atau Moriscos dan Maranos terkenal dengan kepakaran dalam bidang pertanian. Mereka juga sangat inovatif dan kreatif dalam penciptaan teknologi baru.

Makna kata, Khilafah Turki Uthmaniah juga mendapat manfaat dari segi pemindahan ilmu pengetahuan dari Andalusi.

Selain daripada Tunisia, pelarian Andalusia juga menetap di Bursa dan Istanbul. Mereka memulakan hidup sebagai rakyat yang patuh dengan kerajaan baru. Di saat sejarah Islam terpadam di bumi Sepanyol, sinar baru untuk muslim Andalusia terbit di Turki!


Asal Usul Sejarah Unicorn

“Comel betul Unicorn ni. Rupa paras kuda, bertanduk satu keluar pelangi warna-warni. Wah, best betul hidup sebagai Unicorn ni. Digilai ramai”.

Seekor haiwan mitologi yang dianggap suci oleh sebahagian bangsa sehinggakan haiwan ini dijadikan simbol negara ataupun sembahan yang mulia. Ramai manusia pada zaman dahulu mempercayai kewujudan Unicorn sehinggakan mereka berburu masuk ke dalam hutan semata-mata mencari haiwan mitos ini. Dipercayai tanduk Unicorn atau dalam bahasa rasmi mitologinya ‘Alicorn’ mampu dijadikan sebagai penawar untuk pelbagai penyakit yang dihidapi manusia. Tidak peliklah, mengapa haiwan mitos ini sentiasa diburu oleh manusia. Sehingga sekarang.

Tetapi, sejauh manakah kita mengetahui asal-usul haiwan mitologi yang sebenarnya ‘wujud’ pada suatu tika dahulu?

Ba-dum-tss…

1. Unicorn pertama kali disebut oleh seorang ahli fisik dan penulis sejarah (India dan Parsi) dari Yunani, iaitu Ctesias yang pada ketika itu sedang dalam perjalanan dari Yunani ke Parsi untuk berkhidmat pada Kisra Parsi iaitu Artaxerxes II. Dalam perjalanannya itu, beliau mendengar daripada rombongan pedagang dari tanah India tentang kisah haiwan tersebut sehinggakan Ctesias menggambar haiwan yang digembar-gemburkan oleh masyarakat pada masa itu. Hasil kisah perjalanannya dicatat di dalam buku ‘History of India/On India’ (Indica):

“There are in India certain wild asses which are as large as horses, and larger. Their bodies are white, their heads dark red, and their eyes dark blue. They have a horn on the forehead which is about a foot and a half in length…”.

(Terjemahan dari Yunani ke Inggeris).

‘Wild asses’ di sini membawa maksud ‘unicorn’. Walaupun pada ketika ini perkataan Unicorn belum wujud, tetapi kisahnya tersebar dengan meluas sehinggakan ianya pernah dipetik oleh Julius Caesar, Pliny the Younger dan Claudius Aelianus di dalam bukunya ‘De Natura Animalium’:

“Every phrase of his three considerable passages about the unicorn was conned and reiterated many times during the following fifteen hundred years and for this reason they deserve careful attention”.

Ya, walaupun ianya catatan sejarah, Ctesias juga menambahkan ciri-ciri pada haiwan ini mengikut imaginasinya seperti tanduk yang berwarna-warni dan keupayaan fizikal yang kuat. Sepertimana ditulis oleh beliau berkenaan keajaiban tanduk Unicorn (Alicorn) yang mampu menjadi penawar:

“Indeed, they are immune even to poisons if, either before or after swallowing such, they drink wine, water, or anything else from these beakers”.

Sebenarnya, Ctesias tidak pernah melihat dengan biji mata sendiri bagaimana bentuk sebenar haiwan yang diperkatakan oleh para rombongan dari India ini. Beliau hanya mendengarkan sahaja dan merakamkan kembali hasil ingatannya ini ke dalam buku catatan sejarahnya.

2. Perkataan Unicorn pertama kali muncul dalam Bible versi King James (1611). Perkataan Hebrew ‘Re’em’ diterjemahkan ke dalam bahasa Yunani iaitu ‘Monokeros’, lalu diterjemahkan pula ke dalam bahasa Latin iaitu ‘Unicornos’ dan akhir sekali ianya diterjemahkan ke dalam Bible versi King James iaitu Unicorn.

Perkataan ‘Re’em’ yang sebenarnya membawa maksud ‘Wild ox’. Dari ‘mistranslation’ inilah yang menambahkan lagi imaginasi kukuh kewujudan Unicorn. Setelah nama Unicorn ini diperkenalkan, maka setiap catatan kuno yang menyebutkan nama haiwan mitos tersebut diterjemahkan ke dalam bahasa Inggeris iaitu ‘Unicorn’.

3. Penulis buku ‘The Lore of the Unicorn’, Odell Shepard, mengatakan yang Ctesias banyak menggunakan imaginasinya ketika sedang membayangkan bagaimana rupa bentuk Unicorn tersebut. Maklumlah, pada masa tersebut, khabar angin disampaikan dari mulut ke mulut manusia sehinggakan haiwan yang pada mulanya wujudnya hanya biasa sahaja ditokok-tambah sehinggakan haiwan yang tidak berdosa ini menjadi mangsa fantasi manusia.

Aristotle, ketikamana mengetahui tentang kewujudan Unicorn dan kisah haiwan ini mula tersebar meluas, beliau menyimpulkan Unicorn ini berkemungkinan sosok haiwan gajah, zirafah ataupun badak sumbu.

4. Tambahan pula, terdapat satu lagi catatan yang menggambarkan bagaimana kekuatan Unicorn tersebut oleh Cosmas Indicopleustes di dalam Book XI ‘The Monoceros or Unicorn’ yang berbunyi:

“This animal is called the unicorn, but I cannot say that I have seen him. But I have seen four brazen figures of him set up in the four-towered palace of the King of Ethiopia. From these figures I have been able to draw him as you see. They speak of him as a terrible beast and quite invincible, and say that all his strength lies in his horn. When he finds himself pursued by many hunters and on the point of being caught, he springs up to the top of some precipice whence he throws himself down and in the descent turns a somersault so that the horn sustains all the shock of the fall”.

5. Kisah dan catatan para penggembara dan sejarah berkenaan Unicorn ini tersebar meluas sehinggakan ianya memberikan kesan yang mendalam terutamanya pada zaman pertengahan yang dimana para pendeta gereja mengambil haiwan ini sebagai haiwan yang suci. Penganut agama Kristian pada masa tersebut mengambil (mengadapsikan) unicorn sebagai haiwan yang suci di dalam agama mereka mempercayai haiwan tersebut berkait rapat dengan:

1. Incarnation of Christ.
2. Passion of the Christ.

6. Para pelukis mengambil peluang tersebut untuk menggambarkan Unicorn mengikut imaginasi masing-masing sehinggakan gambaran unicorn tersebut masih dipakai pada masa sekarang. Boleh dilihat pada lukisan ‘The Lady and the Unicorn’ oleh Luca Longhi (abad ke-16 M), ‘Saint Justina with the Unicorn’ oleh Moretto da Brescia, tahun 1530 M dan ‘Portrait of a Young Lady with a Unicorn’ oleh Raphael Santi, tahun 1505 M.

Bermula dari sinilah, Unicorn mulai digambarkan dengan paras rupa haiwan yang cantik dan hasilnya mempengaruhi imaginasi manusia sehingga sekarang.

Pengaruh tentang kewujudan Unicorn pada zaman Eropah tersebar meluas sehinggakan entiti makhluk mitos ini diketahui mempunyai hubungan dengan kewujudan Unicorn versi bangsa lain seperti:

1. China: Qilin.
2. Afrika: Ababda.
3. Amerika Selatan: Camahueto.

7. Marco Polo, seorang pengembara terkenal dari Itali menulis catatannya ketikamana beliau berada di kepulauan Sumatera (Java la Grande) berkenaan Unicorn yang dilihatnya:

“hair like that of a buffalo, feet like those of an elephant, and a horn in the middle of the forehead, which is black and very thick”.

Diketahui Unicorn yang dilihat oleh Marco Polo dipercayai adalah badak sumbu Jawa. Sepertinya, melalui catatannya, boleh dilihat bagaimana kecewanya dia apabila melihat sosok unicorn yang dikatakan ‘bagai indah khabar dari rupa’.

8. Akhirnya, daripada hanya sebuah catatan sejarah, Unicorn menjadi salah satu sasaran falasi peribadi manusia. Secara tidak langsung apabila gambarannya disalahtafsirkan, ditambah pula dengan campur tangan agama menyebabkan kewujudan makhluk imaginasi Stecias ini wujud dalam fizikal kuda, bertanduk satu, berbadan putih dan lain-lain lagi.

Oleh itu, tanpa membuang masa, marilah kita memecahkan misteri sebenar apakah haiwan yang berada di sebalik dalang konspirasi Unicorn ini..

BADAK SUMBU.

Salah satu teori ahli saintis yang mengungkapkan misteri sosok disebalik Unicorn adalah badak sumbu ‘Elasmotherium’ yang telah pupus pada hari ini. Ada banyak lagi teori yang lain seperti antelope, narwhal, kerbau dan lain-lain lagi. Tetapi, teori badak sumbu adalah yang paling disokong oleh para saintis melalui penemuan fosil tulang di daerah Pavlodar, Kazakhstan. Hasil penemuan ini boleh dilihat di:

Kesimpulannya, Unicorn yang cantik adalah badak sumbu yang comel. Dan secara realitinya, jikalau anda peminat Unicorn, anda sebenarnya adalah peminat Badak Sumbu purbakala. Nasib baik bukan badak air.

– TAMAT –

Sumber rujukan:

1. Cosmas Indicopleustes, Christian Topography (1897) pp. 358-373. Book 11.

2. A Brief History of the Unicorn oleh Tiffany Sharples.

3. Mythology: Unicorn oleh Prof. Geller.

4. The Lore of the Unicorn oleh Odell Shepard.


Legenda Sembilan Lelaki Misteri – Organisasi Rahsia Di Zaman Ashoka

Di India, terdapat satu legenda tentang sebuah pertubuhan rahsia yang kononnya menyimpan bermacam-macam pengetahuan yang kononnya mampu mengh4ncvrkan dunia. Pertubuhan yang dikenali sebagai Sembilan Lelaki Misteri ini dipercayai ditubuhkan lebih 2000 tahun yang lalu dan berperanan mencatur hal-ehwal politik dan sosial kerajaan. Namun, benarkah pertubuhan ini wujud atau ia hanya sekadar satu dongengan?

Menurut legenda, organisasi Sembilan Lelaki Misteri dibentuk sekitar tahun 225 Sebelum Masehi oleh Maharaja Ashoka. Sebagai cucu kepada Chandragupta, maharaja agung yang menyatukan sub-benua India dan pengasas Empayar Maurya, Ashoka bertekad mahu mengekalkan legasi datuknya.

Ketika itu pula, kerajaan Kalinga bangkit men3nt4ng pemerintahan Ashoka sekali gus mendorong berlakunya p3r4ng besar-besaran. Dalam p3p3rangan tersebut, pasukan tentera Ashoka dicatatkan membvnvh lebih 100,000 orang dan menangkap lebih 150,000 yang lain. Kedahsyatan k0rb4n p3r4ng ini membuatkan Ashoka bersumpah untuk tidak lagi menggunakan jalan kekerasan.

Beliau kemudian memeluk agama Buddha dan berusaha menyebarkan ajaran itu ke seluruh India, yang seterusnya bertebaran hingga ke China, Nepal, Tibet, dan Monggolia. Walaupun Ashoka merupakan seorang vegetarian, beliau tidaklah memaksa rakyatnya untuk mengamalkan tabiat yang sama. Bahkan, beliau dikenali sebagai seorang tokoh yang sangat bertoleransi terhadap aliran-aliran agama lain dan satu-satunya larangan keras yang dibuatnya adalah berkenaan pengambilan arak.

Paling penting, beliau berpegang pada prinsip bahawa satu-satunya pen4klvkan sejati adalah dengan memenangi hati manusia menerusi jalan ketaatan dan memenuhi tanggungjawab insani kerana setiap makhluk berhak menikmati keamanan, ketenteraman, dan kebahagiaan. Prinsip ini dipegang teguh oleh Ashoka sehingga beliau berusaha menghindarkan rakyatnya dari menggunakan akal fikiran dan ilmu pengetahuan untuk tujuan kejahatan, khususnya p3p3rangan. Usaha mengumpul, memelihara, dan menyimpan segala ilmu pengetahuan sememangnya tidak dapat dilakukan oleh beliau sendirian. Justeru, Ashoka memanggil sembilan orang paling genius di India ketika itu lalu membentuk sebuah pertubuhan rahsia yang dikenali sebagai Sembilan Lelaki Misteri.

Pertubuhan ini bertujuan mengumpulkan segala pengetahuan saintifik yang ada, bermula dari sains tabii hingga ke psikologi dan kimia. Lantaran khuatir ilmu-ilmu tersebut akan disalah guna jika berada di tangan masyarakat umum, maka hanya Sembilan Lelaki Misteri ini sahaja dibenarkan mempelajari dan mengembangkan sebarang teori dan teknologi saintifik.

Untuk memudahkan tugas, setiap seorang daripada mereka dipertanggungjawab ke atas satu bidang pengetahuan. Jika ada yang tidak lagi dapat menumpahkan khidmat – sama ada kerana mahu bersara, atau kesihatan menyusut, atau men!ngg4l dunia – maka tugas tersebut diserahkan kepada seorang pengganti terpilih. Bilangan anggota pertubuhan ini sentiasa dikekalkan sembilan orang; tidak berkurang dan tidak bertambah.

Pada tahun 1923, seorang penulis Inggeris bernama Talbot Mundy menerbitkan sebuah buku berjudul The Nine Unknown Men. Dalam buku tersebut, beliau menyenaraikan sembilan bidang keilmuan atau buku yang dipertanggungjawab ke atas setiap anggota pertubuhan rahsia itu.

1 – Propaganda: Buku pertama berbicara tentang teknik-teknik menyebarkan propaganda dan p3r4ng psikologi. Menurut Mundy, ia merupakan ilmu yang paling berbahaya kerana ia mampu mengacu pemikiran massa sekali gus membolehkan seseorang untuk mentadbir mereka.

2 – Fisiologi: Buku kedua menyentuh tentang fisiologi dan mengkaji cara membvnvh dengan hanya menyentuh mangsa, yakni mengacau aliran sarafnya. Kononnya, seni bela diri Judo terhasil daripada maklumat yang terbocor dari buku kedua ini.

3 – Mikrobiologi: Buku ketiga berkisar tentang mikrobiologi dan bioteknologi.

4 – Akimia: Buku keempat memerihalkan topik alkimia. Kononnya sewaktu berlaku musim kemarau yang panjang, kuil-kuil dan pertubuhan-pertubuhan keagamaan tempatan sering menerima bantuan emas dari pihak yang tidak dikenali.

5 – Komunikasi: Buku kelima mengkaji segala macam bentuk dan medium komunikasi, baik terrestrial mahupun esktraterrestrial.

6 – Graviti: Buku keenam menumpu pada penyelidikan graviti serta kaedah mencipta Vimana Veda (istana atau pedati terbang dalam mitos Hindu).

7 – Kosmogini: Buku ketujuh mengandungi ilmu kosmogoni dan segala hal-ehwal alam semesta.

8 – Cahaya: Buku kelapan secara khusus membicarakan tentang cahaya, termasuklah kelajuannya dan kaedah untuk menggunakannya sebagai s3nj4ta.

9 – Sosiologi: Buku kesembilan dan terakhir menyentuh perihal sosiologi, merangkumi hukum-hukum perkembangan masyarakat serta tanda-tanda kejatuhannya.

Bagaimanapun, kewujudan organisasi ini diragui dan tidak banyak maklumat yang dapat diketahui tentangnya. Kepopularitinya pula hanya muncul semula pada lewat kurun ke-19 dan awal kurun ke-20, menerusi karya beberapa orang penulis seperti Jacolliot, Talbot Mundy, Louis Pauwels, dan Jacques Bergier.

Namun, kesemuanya hanya dipenuhi dengan andaian dan persoalan semata-mata tanpa sebarang pembuktian yang munasabah. Apapun, legenda Sembilan Lelaki Misteri ini sedikit-sebanyak menggambarkan kepada kita betapa tamadun India juga tidak terlepas daripada mempunyai teori konspirasi ‘Illuminati’-nya yang tersendiri.

TERJEMAHAN:

Kerry Sullivan.  (25 September 2016). The Mysterious Secret Society of Ancient India and the Nine Unknown Men of Ashoka. Ancient Origins.
https://www.ancient-origins.net/myths-legends-asia/mysterious-secret-society-ancient-india-and-nine-unknown-men-ashoka-006714


Menjawab Ucapan Melayu Malas Di Kongres “Retorik” Maruah Melayu

Benarkah Melayu bangsa Pemalas? Persoalan ini yang acapkali didendangkan kepada bangsa Melayu, khususnya pihak-pihak tertentu termasuklah mereka yang memegang autoriti di negara ini. Benarkah Melayu ini pemalas? Naratif-naratif seperti Melayu pemalas, tidak produktif, asyik melepak sahaja dan sebagainya adalah perkataan-perkataan yang sering digunakan oleh orientalis kepada bangsa Melayu dalam usaha merendahkan jati diri orang Melayu, seterusnya tidak mahu bangkit menentang penjajahan Barat ke atas tanah air mereka. Pendekatan ini juga sebagai suatu cara penjajah khususnya British mengadakan dasar pecah dan perintah, sekaligus menukarkan lanskap demografi di Malaysia dengan membawa buruh-buruh asing dari Cina dan India ke Tanah Melayu.

Sayugia diingatkan, konotasi negatif seperti Melayu bangsa pemalas adalah permainan orientalis barat ke atas bangsa Melayu. Oleh itu, sesiapa yang mendendangkan bahawa Melayu adalah bangsa pemalas, sesungguhnya dia sebenarnya terjerat dalam perangkap penjajah dan tidak mengemaskini pengetahuannya kerana pelbagai kajian dan pemerhatian yang boleh dilakukan terhadap bangsa Melayu kini yang sememangnya suatu bangsa yang rajin, bijaksana dan berdaya saing. Pernyataan salah ini harus dikikis dari terus-menerus dimomokkan kepada bangsa Melayu kerana ia bisa mengakis jati diri Melayu, seterusnya menyebabkan anak bangsa Melayu malu untuk mengaku Melayu, malu untuk berbudaya Melayu. Natijahnya, di masa akan datang, Bangsa Melayu boleh hilang peradabannya oleh kerana tiada lagi orang yang mahu mengamalkan adat resam dan budaya Melayu yang halus dan indah ini.

Orientalis mengkaji budaya dan adat resam sesuatu kaum di Timur dari aspek positif dan negatif, seterusnya menggunakannya sebagai alat untuk terus-terusan menundukkan sesuatu kaum itu supaya mereka boleh terus menjajah mereka. Orientalis menggambarkan orang Melayu sebagai bangsa yang malas, keras kepala, suka berfoya-foya, suka berhutang dan sebagainya bagi mewujudkan suatu stigma negatif dalam diri bangsa Melayu, seterusnya menggalakkan Bangsa Melayu menjadikan mereka (British) sebagai penyelamat kepada Bangsa Melayu dengan memperkenalkan pendidikan ala barat yang berkonsepkan sekularisme. Pendidikan ini hanya diberikan kepada golongan bangsawan dan kerabat diraja sahaja untuk memupuk semangat ketuanan Inggeris ke atas orang Melayu. Rakyat kebanyakan pula sangat menghormati dan mengikuti arahan daripada golongan diraja ini, menjadikan agenda British menjajah Bangsa Melayu menjadi kenyataan.

Penjajah juga memperkenalkan konsep evolusisme, dengan menanamkan pemikiran bahawa Tamadun Barat sangat hebat berbanding tamadun Timur. Mereka mengajarkan kehebatan barat seperti Zaman Renaissance dan keberkesanan sekularisme yang dipupuk oleh barat dalam memajukan sesuatu tamadun, dengan memisahkan agama daripada kehidupan manusia. Mereka juga menyatakan bahawa Undang-undang Islam adalah statik dan hanya sesuai diterapkan di Timur Tengah sahaja.  Swettenham pula meningkatkan lagi naratif buruk ini dengan menyatakan bahawa sikap negatif bangsa Melayu ini berpunca daripada pegangan teguh mereka terhadap Islam seperti berserah kepada takdir, tidak menghargai masa dan menolak kemodenan. Oleh yang demikian, orientalis memperkenalkan sistem pemikiran Barat, khususnya dalam bidang perundangan yang dilihat lebih relevan dan fleksibel di zaman moden.

Selain itu, orientalis juga menggunakan pendekatan difusisme dengan menafikan kearifan tempatan bangsa Melayu sebagai sebuah tamadun yang hebat, malahan mereka menuduh tamadun Melayu hanya tahu meniru budaya Arab dan India sahaja dalam ketamadunan mereka. Pendekatan ini sekaligus cuba memadam jati diri bangsa Melayu dengan menyatakan bahawa bangsa Melayu tiada kebijaksanaan tempatan langsung, tidak rajin dan proaktif terhadap kemajuan. Contohnya, Silat dikatakan meniru Silambam, pakaian dikatakan meniru Arab dan sebagainya. Orientalis juga sering memimikkan bahawa anutan Islam dalam kalangan bangsa Melayu tidaklah teguh dan bersulamkan kepercayaan animisme dan terpengaruh dengan kebudayaan Hindu-Buddha.

Benarkah Bangsa Melayu relatifnya primitif dan
tidak beradab seperti yang digambarkan oleh Raffles?

Sir Thomas Stamford Raffles menjadi antara pegawai kolonial pertama yang menjalinkan hubungan dengan orang Melayu di Melaka, sekitar Tahun 1810. Raffles sangat tertarik untuk mengkaji berkenaan dengan bangsa Melayu dan menurut Raffles, bangsa Melayu merupakan bangsa yang relatif primitif dan tidak beradab, serta bangsa yang rendah martabatnya berbanding bangsa mereka kerana pengaruh Islam yang sampai kepada Orang Melayu. Walhal, Raffles mahu merendahkan jati diri bangsa Melayu serta memperkenalkan pendidikan ala barat iaitu berteraskan sekularisme. Tindakan Raffles ini bertujuan untuk terus-terusan menjajah bangsa Melayu.

Naratif penulis barat sebelum Raffles banyak kelainannya. Tome Pires (sekitar 1512 hingga 1515) menulis dengan sederhana berkenaan dengan Bangsa Melayu. Namun, Pires hanya menyatakan bahawa Bangsa Melayu merupakan bangsa yang kuat cemburu kerana tidak mahu mendedahkan isteri mereka di khalayak. Duarte Barbossa yang datang ke Melaka pada tahun 1518 menyatakan bahawa bangsa Melayu di Melaka adalah orang Islam yang taat, menjalani kehidupan yang menyenangkan dengan rumah yang besar, memiliki kebun buah-buahan, taman dan kolam air. Mereka memiliki banyak pejabat perdagangan di kota dan banyak pelayan. Orang Melayu juga digambarkan sebagai kaum yang halus budi bahasa dan sopan, gemar muzik dan cenderung saling menyayangi.

Pada Tahun 1613, Emanuel Godinho De Eredia, seorang pegawai Portugis yang terkenal serta lahir di Melaka, menyatakan bahawa Orang Melayu di zaman itu kebanyakannya menyenangkan, nakal dan sangat ceroboh. Mereka merupakan bangsa yang cerdas tetapi kurang pelajaran kerana mereka lebih suka bersenang-senang dan mengabaikan pelajaran mereka. Golongan kebanyakan lebih baik kerana mereka banyak menggunakan waktu terluang dengan keterampilan teknik untuk memperoleh pendapatan. Orang Melayu juga ramai yang mahir dengan ukiran dan juga mahir dalam bidang kimia, mereka pandai mengolah dan memperkeraskan besi dan besi waja dalam membuat senjata.

Di zaman Belanda, John Francis Gamelli menulis berkenaan dengan orang Melayu pada Tahun 1695. Dia mengeluh kerana Kota Melaka merupakan kota yang sangat mahal serta orang Melayu merupakan pencuri yang handal. Orang Melayu digambarkan sebagai binatang liar yang tidak dapat ditundukkan oleh Belanda dengan mudah. Oleh itu, Belanda hanya dapat menguasai tidak lebih daripada 3 batu sahaja daripada Kota Melaka. Selain itu, Francois Valentyn, menulis berkenaan dengan orang Melayu menyatakan bahawa Bangsa Melayu merupakan bangsa yang lincah, lucu dan mempunyai kesombongan diri yang besar. Mereka adalah bangsa yang paling cerdik, paling berbakat dan paling sopan santun di dunia Timur, namun tidak banyak yang dapat dipercayai.

Namun begitu, orientalis-orientalis di zaman
British seperti Swettenham, Hugh Clifford, Isabella Bird dan Emily Innes sangat
berbeza dengan pelbagai konotasi negatif seperti Melayu pemalas, gemar
bersenang-senang, suka menyabung ayam, bangsa pengotor, sukakan hiburan, suka
melawan dan menentang kemodenan. Mengapakah penulisan orientalis British sangat
berat sebelah terhadap perilaku orang Melayu, seolah-olah bangsa Melayu adalah
bangsa yang sangat primitif?

Kritikan Terhadap Pandangan Orientalis British

British sememangnya penjajah yang sangat licik. Mereka berjaya menguasai Tanah Melayu melalui tipu muslihat dan ambil kesempatan daripada perselisihan di dalam istana. Namun begitu, untuk terus-terusan menjajah bangsa Melayu, mereka perlu mencipta persepsi buruk kepada bangsa Melayu supaya mereka tidak bangkit menentang penjajahan. British mencipta undang-undang menghadkan potensi orang Melayu. Semasa peladang British menanam dan menoreh getah, bangsawan Melayu juga ada yang membeli tanah dan membuka ladang getah. Namun begitu, British menggubal Akta Tanah Simpanan Melayu (Malay Reserved Land) dengan menyatakan tanah orang Melayu hanya boleh digunakan untuk menanam padi sahaja. Teknik ini bagi tujuan memperoleh sumber makanan yang mencukupi bagi kolonial dan buruh asing yang mereka bawa, serta menjalankan kaedah pecah dan perintah di Tanah Melayu. Akhirnya, ekonomi bangsa Melayu merudum berbanding ekonomi Peladang British yang diberi kebenaran mengusahakan tanaman getah. Harga getah ketika itu sangat tinggi dan memberikan pulangan yang sangat lumayan.

Selain itu, British mahu merendahkan martabat
orang Melayu dengan memperkenalkan pendidikan sekularisme kepada bangsawan
Melayu, tetapi tidak membenarkan Orang Melayu menerima pendidikan tinggi. Cara
ini adalah untuk mengekang pemberontakan dalam kalangan bangsa Melayu melalui
intelektual dan menggunakan pengaruh golongan bangsawan untuk membantu mereka mengekalkan
kuasa di Tanah Melayu.

Persepsi Melayu malas juga didendangkan oleh golongan orientalis kerana keengganan Orang Melayu bekerja dengan kolonial barat. Mereka lebih gemar berkebun sendiri ataupun turun ke laut. Orang Melayu bekerja keras untuk menyara diri dan keluarga mereka, namun sistem kapitalisme kolonial menyebabkan mereka digelar dengan jolokan pemalas. Ini adalah tuduhan yang sangat tidak adil. Orang Melayu juga tidak mewarisi hubungan fungsional dengan penjajah barat seperti kaum lain. Orang Melayu tidak gemar melayani orang barat di gedung perniagaan, rumah istirehat dan hotel mereka. Paling banyak pun orang Melayu bekerja sebagai pemandu dan tukang kebun sahaja. Orang Melayu juga tidak mahu bekerja untuk kolonial dalam pembinaan, pembuatan jalan raya, pengurusan ladang dan sebagainya.

Namun begitu, terdapat juga segelintir orang Melayu yang bekerja dalam sistem kapitalisme kolonial seperti perlombongan timah Bundi di Terengganu. Penulis Inggeris yang mencatatkan pekerjaan tersebut memuji orang Melayu sebagai pekerja yang lebih cekap dalam mengendalikan mesin bor berbanding pekerja Cina. Orang Melayu juga merupakan penyelia yang baik, ahli bomba, juru pam dan juru gerudi yang sangat mahir serta berhati-hati. Sekitar 15 tahun di Raub, sekitar 5 terowong digali oleh pengendali mesin bor Melayu, namun, tiada langsung kemalangan yang dilaporkan akibat kecuaian. Orang Melayu juga merupakan tukang kayu yang sangat mahir serta kerja-kerja pembukaan kawasan baharu merupakan kebijaksanaan orang Melayu. Orang Melayu digambarkan sebagai seorang yang tidak pernah mengemis, berpakaian kemas, tingkah lakunya memiliki martabat dan sopan santun.

Orang Melayu juga digelar pemalas kerana tidak mahu melakukan kerja-kerja bawahan seperti kerja keras memecahkan batu dengan beliung, pemukul dan bor. Sebenarnya, orang Melayu tidak mahu melakukan kerja-kerja kasar kerana itu adalah pekerjaan imigran asing. Sikap ini sama seperti orang Malaysia hari ini yang tidak mahu bekerja kasar dan keras di lebuhraya-lebuhraya atau kerja-kerja pembersihan kerana menganggap ia merupakan tugas buruh asing seperti pekerja Bangladesh atau Indonesia.Orang Melayu sebenarnya menanam getah secara kecil-kecilan dan melombong bijih timah secara sendiri-sendiri. Di Kinta contohnya, terdapat lebih kurang 350 lombong Melayu swasta. Orang Melayu juga merupakan penjebak yang ulung. Mereka berjaya menjerat pelbagai jenis haiwan berbahaya dan berbisa seperti harimau, ular dan buaya.

Semasa dalam proses kemerdekaan dan setelah kemerdekaan, orang Melayu telah terkebelakang berbanding orang asing dan pewaris mereka. UMNO telah menerbitkan buku bertajuk Revolusi Mental dengan 14 penulis. Tujuan Revolusi Mental adalah untuk merubah cara berfikir, pandangan dan sikap anggota masyarakat bagi menyesuaikan diri dengan kehendak masa untuk mendorong mereka lebih giat lagi untuk merebut kemajuan dalam segala bidang. Walaupun secara umumnya, karya tersebut menekankan perlunya perubahan kepada pemikiran orang Melayu, malangnya citra negatif seperti garapan penjajah tersemat di dalam karya tersebut. Tuduhan-tuduhan Melayu pemalas dan sebagainya dilihat sebagai satu cara pemerintah ketika itu meloloskan diri daripada kegagalan projek pembangunan ekonomi orang Melayu yang tidak berjaya sehingga Tahun 1969. Seorang Doktor perubatan yang kelak menjadi Perdana Menteri Malaysia mengulang tuduhan penjajah di dalam buku tersebut. Pertamanya, dia melakarkan kehebatan orang Cina sebagai bangsa yang hebat kerana berhadapan dengan kesukaran kehidupan di negara asal dan demi meneruskan kelangsungan hidup, orang cina berjaya menjadi bangsa yang kuat. Berbanding Bangsa Melayu yang hidup senang-lenang dan tidak mengalami pergolakan politik kerana secara turun-temurun, mereka tidak mengalami kesukaran hidup. Doktor itu menukilkan lagi bahawa orang Melayu terlalu selesa, walaupun dengan ketekunan yang rendah, orang Melayu masih boleh selesa beranak-pinak dan berumah tangga.

Narasi negatif dalam Revolusi Mental ini diteruskan lagi sepanjang pemerintahannya kelak menyebabkan bangsa Melayu semakin hilang jati diri dan pedoman untuk memajukan kembali bangsa mereka. Namun begitu, terdapat juga bangsa Melayu yang dapat keluar daripada kepompong pemikiran negatif dan kembali berdaya saing, terutamanya di zaman kini. Justeru, tuduhan liar mengatakan Melayu pemalas ialah suatu bentuk perang saraf yang diciptakan oleh Golongan Orientalis dalam usaha mengekang kebangkitan orang Melayu daripada bangkit berjuang menuntut kemerdekaan mereka. Pemikiran ini perlu diubah demi meningkatkan jati diri orang Melayu, seterusnya dapat kembali bersaing dengan bangsa lain di bumi Malaysia yang tercinta ini. Jika Bangsa Melayu Pemalas, mereka tidak rajin mahu mengukir hulu keris dengan sangat teliti dan halus. Mereka juga tidak akan bersusah payah untuk membina ukiran pucuk rebung atau awan larat di hujung bumbung rumah atau masjid, mereka juga tidak kuasa untuk mencanting batik dengan begitu kemas sekali.

Kesimpulannya, perkataan yang mengatakan
Melayu Pemalas ialah suatu mitos yang tidak berasas dan kenyataan negatif yang
perlu dibuang daripada kamus hidup kita. Selain itu, perkataan-perkataan
negatif lain yang diisbatkan kepada bangsa Melayu seperti janji melayu, Melayu
PhD dan sebagainya perlu disisihkan serta-merta.

RUJUKAN:

Syed Hussein Alatas (1987),
Mitos Peribumi Malas, Kuala Lumpur;
Dewan Bahasa dan Pustaka (Cetakan Keenam 2019)

Mohd Farhan Abd
Rahman, Rohailin Zainon, Maryam Mohd Esa, Nurulhayah Muhamad, Pandangan Orientalis Berkenaan Sikap Malas
Masyarakat Melayu Di Tanah Melayu, UiTM Cawangan Perak Kampus Tapah.


Cikgu Awang Daud – Panglima Harimau Singa Berantai

Cikgu Awang Daud merupakan nama yang tidak asing dalam dunia persilatan Melayu di Malaysia khususnya dalam Pertubuhan Silat Seni Gayong. Malah beliau antara orang yang sempat merasa air tangan Almarhum Dato’ Meor Abdul Rahman sebagai anak didik Mahaguru Silat Seni Gayong itu bersama Cikgu Abdul Majid ketika itu.

Cikgu Hj Awang  Bin  Daud antara Gurulatih Tertinggi Silat Seni Gayong. Beliau juga adalah Grandmaster di Awang Daud Martial Art Academy diasaskan oleh beliau sendiri yang berpusat di Gurun Kedah.

Dilahirkan pada 1 Febuari 1945 di Kampung Sungai Ibor, Gurun Kedah, Cikgu Awang Daud mula mengenali seni beladiri dan mula bergiat aktif ketika berumur 17 tahun dengan mempelajari Silat dari bapa saudaranya Datuk Deraham seorang pembesar Istana negeri Kedah.

Setelah 6 bulan merasai tangan bapa saudaranya beliau mempelajari Muay Thai apabila menemui Musa Tawasik seorang guru Muay Thai terkenal serta tenaga pengajar Tentera Thailand.

Sesudah setahun mempelajari gaya tendang dan tumbuk, masanya sudah tiba untuk menguji sejauh mana ilmu di dada. Sebulan sekali, beliau menyertai pertandingan Muay Thai seperti di Naratiwat, Yala dan Pattani. Beliau mencapai banyak kejayaan ketika itu sehingga diberi gelaran ‘Tiger Gurun’. Nama ‘Tiger Gurun’ amat digeruni dan terkenal tidak hanya di sekitar Kedah tetapi sehingga memasuki beberapa daerah di Thailand.

Beliau mula mempelajari Seni Silat Gayong setelah mengenali Cikgu Abdul Majid Mat Isa yang merupakan Guru Silat Seni  Gayong ketika itu.

Pada tahun 1962, beliau antara murid terawal yang dihantar keluar untuk mempelajari Silat Seni Gayong di School of Gayong yang bertempat di Woodland, Singapura dan mendapat Diploma of Seni Gayong School. Pengiktirafan Program Diploma Seni Gyong School merupakan satu pengiktirafan yang bukan semua anak-anak Gayong mampu untuk lulus pada ketika itu. Dicatatkan hanya beberapa orang sahaja yang lulus dalam program tersebut.

Almarhum Dato’ Meor Abdul Rahman merupakan orang yang bertanggungjawab membentuk dan melatih Cikgu Awang Daud. Dato’ Meor Abdul Rahman juga pernah menyatakan bahawa Cikgu Hj Awang Daud akan menjadi seorang Mahaguru (Grandmaster).

Walaupun beliau bukanlah generasi terawal yang mempelajari Silat Seni Gayong, oleh kerana kelebihan tertentu dan kepakarannya, Dato Meor Abdul Rahman telah menganugerahkan gelaran khas iaitu Panglima Harimau Singa Berantai dan ianya adalah gelaran mutlak milik beliau daripada Mahaguru Silat Seni Gayong.

Cikgu Hj Awang Daud telah diberi tanggungjawab untuk melatih Angkatan Tentera TTS (Tempur Tanpa Senjata) yang berpengkalan di Woodland ketika itu. Beliau amat pakar dalam Super Combat Seni Gayong, hal ini diakui sendiri oleh Mahaguru ketika dipertanggunjawabkan untuk mengajar Tentera British ketika itu.

Pada tahun 1969 Cikgu Awang Daud pulang ke Kedah namun diminta oleh Mahaguru untuk mengembangkan sayap Silat Seni Gayong di Kelantan. Arahan dari Mahaguru tidak mampu ditolak, sebaliknya dirasakan satu amanah dan wajar dibanggakan kerana dipilih oleh Mahaguru sendiri.

Memetik wawancara majalah Seni Beladiri keluaran April 2004 ketika ditemubual oleh wartawan Azlan Ghanie, Cikgu Awang Daud berkongsi kisahnya ketika berada di Kelantan.

“ Selama lapan tahun saya di Kelantan, boleh dikatakan setiap dua malam ada tetamu hendak mencuba. Saya sudah tidak kisah kerana perkara ini bagai lumrah perjuangan seorang guru ketika itu. Selain menepis permainan cara batin, permainan fizikal juga perlu dihadapi,” ujarnya.

Sepanjang berada di Kelantan beliau terpaksa bertarung dengan 33 perguruan.

Sesudah menjejak keluar Kelantan, Cikgu Awang Daud pernah terlibat dalam dunia lakonan filem dan drama antaranya Loceng Maut, Sumpah di Bumi Mekah (gandingan bersama Datuk Rahim Razali dan Ahmad Yatim), drama Tumasik Oh Tumasik, Jebat Satu Lagenda, Semutar Hitam, Pendekar Kelana, Tuah dan Jebat serta menjadi montaj untuk siri TV Mahaguru.

Pada awal tahun 1970an beliau telah diamanahkan oleh Pemerintah Angkatan Tentera Malaysia untuk melatih Angkatan Tentera Malaysia TTS, begitu juga dengan Polis Diraja Malaysia tidak lama selepas itu.

Awang Daud Martial Art Academy merupakan sebuah akedemi yang sudah lama beliau fikirkan. Sejak berada di Kelantan, rancangan untuk menubuhkan akedemi berkenaan sudah lama tertanam. Awang Daud Martial Art Academy berkonsep bebas untuk semua bangsa dan agama untuk disertai dan permainan utama tetap seni Gayong.

Cikgu Awang Daud berkahwin dengan Hajjah Fatimah dan dikurniakan empat orang anak iaitu Siti Zuraidah, Zulkarnain (telah kembali ke Rahmatullah), Zulhardi dan Zulkifli.

RUJUKAN:

Panglima Harimau Singa Berantai. https://khalifahgayong.wordpress.com/2010/02/01/mantan-pengarah-majlis-gurulatih-psspgm/

Institut Silat Seni Gayong – ISG / School of Gayong.  https://web.facebook.com/Institut-Silat-Seni-Gayong-ISG-School-of-Gayong-1451314734878655

ADMAA Malaysia. https://web.facebook.com/ADMAA-Malaysia-2089770261089008


Quipu: Tamadun Inca Menulis Dengan Ikatan-Ikatan Tali

Kalau ikut hukum ekonomi, semua perniagaan perlu menggunakan wang dan berdagang dalam pasaran global. Hukum ini menyebabkan kemajuan dan juga peperangan di segenap alam.

Ada sebuah empayar walau bagaimanapun yang memberi jari tengah terhadap hukum ini. Terletak nun jauh terpencil di Amerika Selatan, Empayar Inca menjana kekayaan tanpa unsur kewangan (Gullberg, 2020).

Tanpa wang, maka tiadalah istilah kaya dan miskin. Segala keperluan asas rakyat berjaya dipenuhi Sapa Inca (anak Matahari) yang memimpin seperti seorang raja.

Mereka menggunakan sistem pertukaran barangan yang tidak praktikal untuk diamalkan dalam dunia ini.

Mungkin dalam sebuah ekosistem yang penuh dengan sumber, ia boleh dibuat. Tetapi sebuah empayar yang tidak menggunakan wang itu barangkali perkara biasa. Kerana empayar ini wujud pada zaman dulu.

Cuma macam mana sebuah empayar berfungsi… andai bangsanya tidak tahu menulis?

Inca tidak mempunyai sebuah sistem penulisan khusus seperti Cyrillic, Jawi dan Rumi misalnya Namun ia selamba bertahan hampir 100 tahun… barangkali lebih lama andainya Sepanyol tidak pergi membuat hal di bumi orang.

Cuma ada satu perkara yang perlu diketengahkan. Memang benar Inca tidak pandai menulis. Kerana Inca mempunyai sistem tersendiri yang sangat jauh berlainan untuk dibandingkan dengan penulisan lain.

Simpulan Benang Yang Membawa Ayat

Inca jauh sekali sebuah bangsa gasar. Bangsa yang tidak bertamadun takkan mungkin boleh meninggalkan seni bina agung seperti Machu Picchu yang lengkap dengan jambatan dan jalan begitu cantik.

Cuma sayangnya, bangsa ini tidak mengajar cara untuk belajar penulisan mereka. Barangkali kerana tamadunnya wujud secara menyendiri tanpa mengganggu orang lain. Dan barangkali juga kerana tamadunnya dibinasakan Sepanyol, yang membawa fikrah ketuanan bangsa (Levy, 2001).

Kejatuhan Inca memang amat merugikan, kerana tiada siapa sekarang faham kemanisan bahasa di sebalik simpulan-simpulan benang yang ditemui.

Setiap utas dan simpulan benang ini membawa maksud tersendiri. Inilah bahasa yang memenuhi setiap inci tanah daripada Chile ke Ecuador, yakni 5,000 kilometer.

Dan benang bersimpulan ini dipanggil khipu, bagaikan abacus tetapi mengandungi perkataan dan penerangan perihal kisah, mitos dan lagu. Simpulan benang ini mengandungi suku kata. Tetapi segala maklumat masih tersembunyi dan tidak dapat difahami sesiapa.

Memang tidak adil sebenarnya. Kalau orang tidak faham, bermakna orang tidak dapat mendalami ilmu tentang Inca melainkan melalui arkeologi. Tetapi arkeologi adalah dapatan moden. Ia tidak mewarnai sebuah bangsa dengan keindahan budaya. Tiada kisah dongeng boleh dikorek keluar daripada arkeologi.

Jadi bahagian sejarah (bukan saintifik) Inca adalah misteri, melainkan apa yang diceritakan bangsa Sepanyol yang kedatangannya hanya untuk memusnahkan.

Persepktif Inca itu sendiri kekal tenggelam dalam kegelapan sejarah, seolah-olah mereka adalah sebuah bangsa tidak bertamadun. Padahal inilah empayar yang menaungi 10 juta orang dalam sebuah sistem bermirip persekutuan pun.

Saintis sekarang sedang cuba menebus dosa Sepanyol dengan cara mengenal pasti maksud di sebalik simpulan benang. Mereka mendapati ada banyak jenis simpulan. Dan jenis-jenis simpulan ini juga berulangan. Ia membawa sesuatu maksud, bagaikan huruf dalam satu ayat.

Contohnya: “Saya suka makan nasi.”Dalam ayat di atas, huruf “a” digunakan sebanyak enam kali. Jadi bayangkan ada satu simpulan khas untuk huruf “a”.

Tetapi ada satu masalah di sini. Orang Malaysia faham bahasa Melayu. Jadi mereka faham maksud “saya suka makan nasi”. Sekarang cuba suruh orang Malaysia terangkan maksud “das ist nicht mein Bier.”

Mesti terciduk. Sebab itu bahasa Jerman; tiada pertemuan budaya langsung. Kalau boleh terjemah sekalipun, semua faham “itu bukan bir saya”. Tetapi dari segi konteks, ia tiada kena mengena dengan minuman keras pun. Sebab maksudnya sama dengan “that’s not my cup of tea.” Ataupun “oh, ni memang makanan aku lah.”

Ini masalah dalam kerja penterjemahan tanpa mengenali bangsa tersebut. Dan bahasa Inca yang sudahpun lenyap sekarang berdepan dengan risiko sama.3

RUJUKAN:

Gullberg, S. (2020). Astronomy of the Inca Empire: Use and Significance of the Sun and the Night Sky. Springer Nature. Halaman 56.

Levy, M. (2001). Bolivia. Oxfam. Halaman 9.


Angkasawan Pun Menonton Filem Dari ISS!

Sebut saja angkasawan, kita sudah terbayang nama Dr Sheikh Muszaphar Shukor, Neil Armstrong dan Yuri Gagarin. Mereka merupakan antara puluhan angkasawan yang sudah berada di angkasaraya atas nama manusiawi. Dan bagi yang bekerja di Stesen Angkasa Lepas Antarabangsa (ISS), antara tugas mereka ialah membuat kajian dan penyelidikan dalam mana-mana bidang dari biologi hinggalah botani. Di sebalik tugas yang kadangkala melelahkan, masih ada masa untuk mereka menenangkan fikiran dan menghiburkan diri mereka.

Terima
kasih kepada permohonan yang dibuat oleh Mark Novak dari Paleofuture kepada
kerajaan US melalui Akta Kebebasan Maklumat pada tahun 2016, kini orang ramai
sudah tahu apa filem dan siri televisyen yang ditonton angkasawan pada masa
lapang mereka. Selalunya, filem dan siri televisyen ditonton melalui skrin
kecil gajet mereka. Tetapi pada tahun 2015, sebuah projektor berdefinisi tinggi
dan skrin berukuran 65 inci dipasang di ISS.

Selain
untuk menonton filem, ia juga digunakan untuk berkomunikasi dengan keluarga
atau berkomunikasi dengan Misi Kawalan. Maklumat berkenaan sistem hiburan baru
ISS ini didedahkan oleh komander stesen Scott Kelly yang menghantar twit
mengandungi gambar skrin yang menayangkan filem sains fiksyen thriller arahan
Alfonso Cuaron, Gravity. Tak percaya? Boleh lihat gambar twit yang dinyatakan
di bawah.

Jadi
bagaimana mereka hendak mendapatkan filem-filem yang ditonton? Menurut
jurucakap NASA, Stephanie Schierholz, angkasawan boleh memesan filem yang
mereka mahukan dan ia akan dihantar melalui kenderaan-kenderaan kargo (kargo
dibawa mengikut had muatan yang dibenarkan). Tambah Schierholz, DVD filem dan
siri televisyen, cakera padat muzik dan buku merupakan aspek penting dalam
memberi sokongan psikologi kepada para angkasawan semasa menjalani misi jangka
panjang.

Bagi peminat filem dan siri televisyen bercorak pengembaraan angkasa lepas, pilihannya sudah tentu dari francais Star Wars dan Star Trek hinggalah Gravity dan Oblivion. Atau bagi yang menggemari gabungan cerita angkasa lepas dengan genre fantasi, thriller atau aksi, memang sah peminat francais Aliens, Battleship dan Guardians of the Galaxy. Ironinya, satu filem bercorak angkasa lepas tiada dalam senarai permintaan angkasawan ialah filem Apollo 13 yang diarah oleh Ron Howard. Bagi yang kurang arif, Apollo 13 diadaptasi dari kisah benar ekspedisi bulan Apollo 13 NASA termasuk cubaan mereka untuk hidup dan kembali ke bumi dengan selamat.

Bagi penggemar kisah fantasi, tak sah jika tidak diselitkan francais Harry Potter, francais Lord of the Rings dan The Hobbit, Men in Black dan Avatar. Bagi pencinta filem romantis, pasti ada yang tersengih melihat Love Actually, Silver Linings Playbook dan Crazy, Stupid, Love. Manakala bagi penggemar filem aksi atau thriller, pasti ada yang jadi gila menonton francais James Bond dari Dr No hingga Skyfall, Mission Impossible dan Top Gun. Bagi penggemar filem sejarah, pasti menantikan filem-filem seperti The Last Samurai, Fury, Saving Private Ryan dan W.

Yang pasti dengan seleksi filem dan siri televisyen yang dinyatakan, ia menjadikan masa senggang para angkasawan ini terisi dengan hiburan sebelum meneruskan kerja mereka. Jadi setiap kali anda nak menonton filem seperti Mission Impossible: Fallout, Avengers: Infinity War atau Venom, ingatlah di satu tempat di ISS, ada angkasawan sedang melakukan perkara sama… di angkasa lepas.

SUMBER

1.
Sundermier, Ali. (2016). Here’s one way that astronauts keep themselves
entertained in space. Business Insider. https://www.businessinsider.my/how-astronauts-watch-movies-at-the-international-space-station-2016-7/?r=US&IR=T

2.
Hamer, Ashley. (2018). Yes, NASA Astronauts Can Watch Movies in Space.
Curiosity. https://curiosity.com/topics/yes-nasa-astronauts-can-watch-movies-in-space-curiosity/

3.
Novak, Matt. (2016). The Complete List of Movies and TV Shows On Board the
International Space Station. Gizmodo. https://paleofuture.gizmodo.com/the-complete-list-of-movies-and-tv-shows-on-the-interna-1782918945


Penggabungan Celcom Dan Digi Akan Buat Line Lebih Padu?

Sejak tahun lepas lagi ura-ura penggabungan antara dua pemain utama industri jalur lebar negara iaitu Celcom dan Digi bertiup kencang. Itu bukanlah sekadar khabar angin sahaja kerana kedua-dua pihak mengesahkan penggabungan tersebut. Pengesahan ini dapat reaksi bercampur baur daripada pelbagai pihak.

Bagi pihak pelanggan kedua-dua rangkaian jalur lebar itu, penggabungan ini adalah satu bala kerana kelembapan internet bakal menjadi barah. Bermakna gangguan rangkaian ataupun tiada line akan mengganggu kehidupan kita di masa hadapan. Namun pendapat berbeza pula dikongsikan oleh Celcom dan Digi.

Menurut kedua-dua syarikat, penggabungan itu melibatkan infrastruktur, teknologi dan kekuatan kewangan yang mampu berikan perkhidmatan lebih baik kepada pelanggan. Ditambah lagi, Malaysia sudah mula beradaptasi dengan 5G yang menyediakan internet berkelajuan tinggi. Jadi dengan segala kelebihan yang dimiliki oleh Celcom dan Digi, gabungan ini akan mampu berikan akses kepada 5G di seluruh negara dengan kadar segera.

Walau bagaimanapun, pihak Suruhanjaya Komunikasi dan Multimedia (SKMM) meminta penjelasan daripada Celcom dan Digi mengenai penggabungan ini, SKMM bimbang jika penggabungan bukanlah atas tujuan murni tetapi lebih kepada menguasai pasaran kerana syarikat baru nanti akan menjadi penyedia perkhidmatan jalur lebar terbesar di Malaysia.

Jika hanya satu syarikat sahaja menguasai pasaran, pasti mereka akan buat apa-apa sahaja yang dimahukan kerana tiada pesaing mampu menggugat. Kesannya pula terpaksa dihadam oleh pelanggan kerana itu sahaja perkhidmatan terbaik setakat. Hal inilah yang menjadi kebimbangan SKMM.

Pada akhirnya, SKMM tetap meluluskan penggabungan Celcom dan Digi setelah kedua-dua pihak bersetuju mengatasi masalah persaingan melalui satu aku janji. Selain itu, Celcom dan Digi telah diminta untuk menstrukturkan kembali MVNO yang bernaung di bawah kedua-dua syarikat. Beberapa MVNO seperti TuneTalk, RedOne dan XOX akan terus berada di bawah Celcom-Digi.

Manakala bagi Yoodo pula, SKMM meminta Celcom agar melepaskan semua pegangan. Yoodo perlu dijual dalam tempoh 18 bulan dan pemilik baru mestilah tidak miliki sebarang hubungan dengan gabungan Celcom-Digi. Jika gagal berbuat demikian, perkhidmatan Yoodo akan ditamatkan dalam masa 3 bulan.

Kesannya adalah pengguna Yoodo perlu bertukar kepada telco lain kecuali Celcom dan Digi kerana dilarang menyerap pengguna Yoodo.

Adakah penggabungan ini sesuatu yang baik untuk kita semua sebagai pelanggan dan pengguna?

Dari satu sudut yang lain, penggabungan ini akan mengurangkan pilihan pengguna untuk mendapatkan perkhidmatan jalur lebar lebih baik. Ini kerana jika gabungan ini buat benda bukan-bukan, pengguna terpaksa bertahan dengan pilihan yang ada tidak mencapai tahap memuaskan. Situasi sebegini pernah terjadi dalam industri stesen televisyen berbayar apabila hanya satu pemain memonopoli.

Monopoli itu tamat setelah platform penstriman atas talian seperti Netflix dan Disney+ mula mendapat perhatian pelanggan. Jadi ramai berharap agar SKMM masuk campur dalam isu penggabungan Celcom dan Digi. Jika tiada jalan lain, SKMM perlu kenakan syarat yang agak ketat kepada gabungan dua syarikat tersebut.

Kesimpulannya, penggabungan dua syarikat dalam perniagaan bukanlah perkara baru. Malah dalam industri automotif sendiri sudah wujud satu konsortium yang menggabungkan beberapa syarikat kereta di bawah satu bumbung. Cara ini bagus untuk syarikat tetapi bagi pelanggan, ini adalah seumpama bala kecil.

RUJUKAN:

Berita RTM. (2022, Jun 29). MCMC tiada bantahan cadangan gabung Digi dan Celcom. Dipetik daripada https://berita.rtm.gov.my/index.php/ekonomi/42571-mcmc-tiada-bantahan-cadangan-gabung-digi-dan-celcom

Malaysia Gazette. (2022, Jun 29). SKMM lulus penggabungan Digi, Celcom. Dipetik daripada https://malaysiagazette.com/2022/06/29/skmm-lulus-penggabungan-digi-celcom/

Sinar Harian. (2021, April 9). Celcom, Digi bakal bergabung. Dipetik daripada https://www.sinarharian.com.my/article/132699/BISNES/Celcom-Digi-bakal-bergabung


Pahlawan-Pahlawan Melayu Dan Islam Yang Terlibat Dalam Perang Pegu-Siam 1548

Kebanyakan ‘geek’ sejarah Melayu mesti pernah bertentang muka dengan tayangan filem Thai yang bertajuk ‘The Legend of Suriyothai’. Ia mengisahkan mengenai seorang srikandi Siam abad ke-16 masihi yang setia membantu suaminya mempertahankan kota Ayudia daripada pencerobohan angkatan tentera kerajaan Pegu atau dikenali juga sebagai kerajaan Hangsawati.

Penyerbuan ini berlaku pada tahun 1548 dengan persediaan rapi raja Pegu yang berangkat dengan puluhan ribu askar. Baginda raja Pegu pada mulanya ingin menyerbu dari utara melintasi Sukhodai tapi merubah fikiran dengan menyusuri pesisiran pantai Tanasri ke selatan melintasi dekat dengan “kerajaan Kedah” di Ujung Salang dan Terang sebelum berpusing naik ke utara melalui Ligor sebelum tiba mengepung Ayudia.

Punca serangan adalah pergolakan politik di dalam istana Siam yang dipanggil kerajaan Swarna mendorong Raja Pegu yang berkerabat dengan Siam untuk meleraikan perebutan takhta antara bangsawan Ayudia dengan keluarga diraja. Siam baru kehilangan rajanya apabila permaisurinya telah meracun mati baginda yang baru pulang dari ekspedisi menewaskan pemberontakan di negeri Shan dan Chiangmai. Sebelum baginda sampai baginda telah diracun oleh permaisuri yang ingin menutup skandal seksnya dengan seorang pembesar istana yang digambarkan di dalam filem Suriyothai sebagai seorang Brahmin yang kacak.

Brahmin tersebut menurut plot ditabalkan oleh permaisuri sebagai ‘regent’ atau ‘king maker’ bergelar Worawangsa manakala anak hasil selingkuh mereka diangkat menjadi raja bakal. Walhasil, maka Raja Pegu merasakan baginda lebih berhak di atas segala nama-nama yang berebut di Siam itu.

Namun dalam perkembangan kisah yang diriwayatkan oleh saksi mata pengembara Portugis bernama Ferdinand Mendez Pinto ini, beliau menyatakan sesuatu yang selama ini tidak diketahui oleh ramai orang dan tidak dikaji oleh ramai ilmuan. Pada hakikatnya peperangan ini telah disertai oleh ribuan bahkan puluhan ribu askar-askar berbangsa Melayu dan juga dari dunia Islam yang lainnya.

Naskhah beliau yang kemudian diterjemahkan ke dalam bahasa Inggeris ini sebenarnya mendedahkan rahsia bahawa wujud tentera perintis dan elit dari kalangan etnik Turki, Jawa, Minangkabau, Aceh dan Cam yang berkhidmat kepada kedua-dua belah pihak yang berkonflik. ‘Vanguard’ Raja Pegu dalam pada itu dinyatakan sebagai janisari-janisari Turki dan orang-orang Jawa. Manakala ‘vanguard’ yang mempertahankan Ayudia pula adalah orang-orang Minangkabau, Aceh dan Cam. Hal ini boleh dikira sebagai peperangan antara dua bersaudara dari kalangan keluarga bukan Islam dan dua bersaudara yang sesama Islam.

Kepungan selama empat bulan itu gagal kerana perlawanan hebat dari sebelah dalam kota Ayudia walaupun Pegu dilengkapi meriam dan senapang lantak berkualiti dari pihak Portugis. Lebih parah lagi tercetus revolusi Zamindu, yakni seorang tokoh yang telah menubuhkan gerakan revolusi keagamaan di Pegu dan di tengah-tengah kekalutan ini orang-orang Awak(Ava) dari utara mengambil kesempatan sepanjang ketiadaan raja di dalam negeri untuk memusnahkan kota-kota Pegu, membunuh puluhan ribu rakyat Pegu dan enam ribu gajah milik kerajaan, serta harta kerajaan yang tidak terhitung banyaknya dilarikan. Dua ribu gajah kerajaan yang dibiarkan hidup adalah yang direzab untuk membawa lari harta istana Raja Pegu. Gudang amunisi raja juga dibakar dan diletupkan.

Seperkara yang menarik adalah pada mulanya janisari-janisari Turki sudah hampir berjaya membuka pintu kota Ayudia dari sebelah dalam. Mereka dengan begitu berani memanjat sigai untuk masuk ke dalam kota menempuh segala musuh yang menyerang. Namun, hasrat mereka yang cuba meraih pengaruh di sisi Raja Pegu yang menjanjikan harta dan pangkat kepada pihak yang pertama sekali menyerahkan kota itu kepada baginda telah mengundang perasaan ingin bersaing dalam kalangan askar-askar Jawa dan belum pun sempat pintu dibuka, orang-orang Jawa, berjumlah lebih kurang tiga ribu pertikaman itu membunuh habis orang-orang Turki tersebut yang berjumlah dalam ratusan jiwa. Meskipun askar Jawa ini berjaya membuka kota untuk dimasuki oleh ketumbukan Raja Pegu tetapi mereka terpaksa berundur keluar akibat tentangan sengit askar-askar Ayudia dan setibanya berita buruk dari Pegu. Cubaan untuk memasuki kembali Ayudia dilakukan dengan pelbagai inovasi teknologi Raja Pegu seperti membina pelantar bergerak yang sama tinggi dengan tembok kota dan lain-lain, dilaksanakan dalam empat ke enam pusingan namun semuanya gagal.

Setelah itu, Raja Pegu bermesyuarat dengan para panglimanya dan mengambil keputusan untuk menamatkan kepungan dan kembali ke Pegu secara langsung melalui jalan genting yang memintas terus ke Martaban.

Maka bertitik tolak daripada itu, kerajaan Pegu melemah dan runtuh tidak lama kemudian ditakluk oleh kerajaan Awak berbangsa Burma dari lembangan tengah sungai Irrawaddy, dan bermula daripada saat itu raja-raja Pegu Hangsawati dilantik dari kalangan ahli keluarga diraja Awak. -tm


Asal-Usul Sebenar Mi Segera

Bila tengok lambakan mi segera yang dijual di pasaran, pasti ramai ada kenangan tersendiri berkenaan makanan ini. Bagi yang sedang belajar, inilah makanan kecemasan bila sudah kehabisan makanan. Atau ini satu-satunya makanan yang boleh diambil bila poket tengah kering. Tetapi tak semua tahu bagaimana makanan ini bermula dan menjadi kegilaan semua tanpa mengira masa atau tempat termasuk Malaysia.

Tidak ramai tahu mi segera sebenarnya berasal dari Jepun dan ia dianggap antara ciptaan Jepun yang paling berjaya sebaris dengan keretapi laju, komputer riba dan karaoke. Walaupun jualan membabitkan makanan ini menurun jika dibandingkan jualan pada tahun 1970-an dan 1980-an dan hanya membentuk 5% daripada jualan di seluruh dunia. Tetapi dari segi pengambilan, warga negara Matahari Terbit itu merupakan pemakan ketiga terbesar di dunia di belakang China dan Indonesia. Lebih 5.5 bilion mi segera dihidangkan kepada para pengguna dalam setahun.

Asal-usul mi segera boleh dijejaki dari bentuk awal mi ramen yang dibawa ke Jepun oleh chef-chef China pada akhir abad ke-19. Mi ramen tradisional pada dasarnya hanyalah mi gandum yang dihidangkan bersama kuah bersup dengan sedikit hirisan daging atau taufu di bahagian atas. Untuk dekad-dekad berikutnya, resepi ringkas ini diubahsuai dan dikembangkan bukan sekali tetapi berkali-kali. Ini turut memberi peluang kepada chef-chef berbakat mengunakan imaginasi mereka untuk menonjolkan bakat mereka seperti menghasilkan kuah yang kompleks, tekstur mi yang sempurna dan hiasan atas yang pelbagai.

Tetapi selepas Perang Dunia Kedua (WWII), semua itu berubah. Kebanyakan wilayah Jepun musnah akibat kempen pengeboman tanpa henti pihak Bersekutu dengan kemuncaknya serangan bom atom di Hiroshima dan Nagasaki. Dan bila Jepun memutuskan untuk menyerah kalah pada pertengahan tahun 1945, populasi yang terselamat merasa lapar akibat krisis makanan yang meruncing. Dan ini membawa kepada kemunculan seorang ahli perniagaan bernama Momofuku Ando. Bukan sekali dua lelaki ini membina dan kehilangan kekayaannya di Taiwan dan Jepun. Semasa WWII, Ando meraih kekayaan dengan menjual kelengkapan dan peralatan industri tetapi jatuh dan pernah satu ketika dipenjarakan akibat kesalahan menipu.

Tapi satu sikap Ando yang patut dicontohi ialah kesungguhannya dalam membina semula reputasi dan kekayaannya. Dan peluang itu terhidang menerusi satu perbualan dengan kenalannya dari Kementerian Pertanian Jepun. Dalam perbualan tersebut, mereka ingin tahu bagaimana hendak menarik rakyat Jepun makan lebih banyak hasil gandum Amerika, salah satu komponen bantuan penting negara Uncle Sam kepada Jepun ketika itu. Tatkala itu, Ando teringat pada akhir perang, beliau melihat orang ramai beratur dan menanti dengan sabar untuk mendapatkan mi ramen yang disediakan penjual ramen ketika itu. Bagi beliau, makanan rakyat kelas pekerja ini boleh saja dimodenkan dan dipercepatkan proses memasaknya. Dan paling penting, ia menggunakan banyak tepung gandum dari Amerika Syarikat.

Jadi pada usia 48 tahun, Ando mengubah dirinya sebagai pencipta makanan dan menghabiskan masanya di pondok kayu di laman belakang kediamannya setiap hari selama setahun. Bila beliau muncul semula, Ando menghasilkan satu produk yang hampir serupa dengan paket mi segera yang kita selalu jumpa di rak-rak pasar raya atau kedai-kedai. Bagi mana-mana individu berminat bagaimana Ando menghasilkan mi segera, senario ini boleh dilihat di tiga muzium mi segera. Salah satu muzium berkenaan dimiliki syarikat Nissin yang turut diasaskan oleh Ando dan terletak di Yokohama.

Satu perkara yang kita perlu faham ialah terdapat banyak produk mi segera yang dijual di pasaran seluruh dunia termasuk Malaysia. Kita sudah masak dengan produk seperti Maggi, Indomie, Mamee dan yang terbaru dari Saji. Bagi membolehkan produk ini terus bertahan, mereka mempelbagaikan perisa mengikut selera pelanggan di kawasan tumpuan mereka. Sesetengah mahukan perisa zaitun, kuah keju atau makanan laut berkrim. Menurut wakil Nissin Kasura Suzuki, mereka melancarkan 300 produk mi segera setahun tetapi hanya 1% saja yang bertahan di pasaran. Bagi membolehkan syarikat mereka terus bersaing dengan syarikat-syarikat lain, mereka perlu kreatif bukan saja dari segi perisa tetapi juga dari segi pembungkusan.

Di Jepun turut menyaksikan seorang penilai mi segera terkemuka. Ya, saya tak bohong, ada seorang penilai mi segera paling prolifik bernama Toshio Yamamoto atau lebih dikenali sebagai Ton Tan Tin. Yamamoto sudah meminati ramen sejak berumur 10 tahun dan dianggap orang paling berpengalaman dalam penilaian berkenaan mi segera. Sebelum dikenali sebagai penilai ramen, beliau pernah bekerja sebagai seorang jurutera. Tetapi selepas penilaiannya berkenaan ramen menjadi popular, Yamamoto memutuskan untuk meletakkan jawatan dan memfokuskan usahanya kepada penilaian mi segera.

Beliau menilai produk yang bukan saja dihantar syarikat tetapi juga peminat di mana sesetengah mi datang dari luar negara.  Dalam setiap videonya, penonton akan melihat bagaimana sesebuah mi disediakan dan berapa bintang yang boleh diberi kepada produk tersebut. Setakat ini, Yamamoto sudah menilai lebih 6,200 produk mi segera dan masih belum menemui satu produk yang selayaknya diberi taraf lima bintang. Menurut beliau, bagi mendapat penarafan sedemikian, supnya perlu berkualiti sementara perisanya juga bersifat seimbang.

Di China pula, ia menjadi tumpuan ramai kerana itulah makanan yang sesuai dimakan semasa bekerja dan bermusafir. Walaupun ada sesetengahnya menganggap ia makanan sampah dan tidak berkhasiat, ia tetap menjadi pilihan kerana mudah disediakan. Mi segera menjadi pilihan para pekerja yang menetap di asrama dan mereka secara tidak langsung menjadi tulang belakang kejayaan ekonomi China. Buktinya, pertumbuhan ekonomi China mencatatkan 9.5% setahun untuk tiga dekad, satu pertumbuhan yang dianggap memeranjatkan oleh Bank Dunia sebagai pertumbuhan ekonomi paling pantas di dunia. Dan ini hasil sumbangan dan pengorbanan gaya hidup yang dibuat mereka untuk menjayakan semua ini.

Tetapi gaya hidup berasaskan mi segera dilihat hanyalah satu sejarah masa lalu. Walaupun pada satu ketika, rakyat China menikmati 50 bilion mi segera pada tahun 2010, statistik tersebut semakin menurun dengan tahun lepas saja menyaksikan penurunan sebanyak 16%. Menurut Profesor Meng Suhe, keadaan ini berlaku disebabkan pekerja-pekerja China yang bermusafir lebih mendambakan air tangan keluarga terutama ibu bapa mereka dan lebih meminati makanan yang bukan diproses. Bagaimanapun, bagi generasi alaf baru, ini merupakan sasaran terbaru syarikat-syarikat pengeluar mi segera kerana mereka masih bergantung kepada makanan yang diproses terutama yang dihantar ke rumah.

Di Amerika Syarikat pula, jangan terkejut jika anda melihat ada bungkusan mi segera dalam sel penjara banduan. Ini kerana selain sebagai tambahan makanan, ia juga berperanan sebagai mata wang pasaran gelap di penjara. Dahulu, banduan berurusan menggunakan rokok sebagai kaeda transaksi tetapi kini bertukar kepada mi segera atas satu sebab: DUIT! Dengan belanjawan penjara dipotong dan kualiti makanan yang dihidangkan tidak berkualiti, banduan terpaksa beralih arah kepada mi segera semata-mata untuk hidup.

Bagi bekas banduan Chandra Bozelko, mi segera menjadi medium transaksi penjara kerana ia mudah disimpan dan tidak mudah rosak. Transaksi sebegini bukan saja untuk urusan jual beli dan pinjaman tetapi juga untuk urusan lain seperti pelacuran. Sekiranya banduan gagal membayar nilai mi segera bagi transaksi yang dipersetujui, ia boleh bertukar menjadi ganas di mana ada sesetengah banduan dikelar atau ditikam. Bagi banduan yang makan mi segera tetapi mahu mengubah selera, mereka menjadi lebih kreatif dengan menukar mi menjadi asas tortila atau pizza.

Dengan keinginan pengguna mahu menjalani kehidupan sihat, syarikat-syarikat pengeluar mi segera di China dan Jepun mula mendapat permintaan pelanggan mereka yang mahukan mi segera dikurangkan kandungan garamnya dan ditambah kandungan nutrien. Rasa pelik tetapi tidak mustahil boleh berlaku. Kerana jika kita mengikut peribahasa Melayu di mana ada kemahuan, di situ ada jalan, tiada yang mustahil.


Sampah Mikroplastik Sedang Tercemar Di Udara

Mikroplastik
bukan sahaja tercemar di lautan, sekarang kita sudah tahu bahawa mikroplastik
juga bertebaran melalui udara. Deonie Allen dari EcoLab, Perancis dan Steve Allen dari University of Strathclyde telah menjumpai mikroplastik di kawasan
terpencil di pergunungan Pyrenees. Populasi tempatan kawasan tersebut agak
kecil, mungkin zarah mikroplastik dihantar melalui udara dari kawasan yang
mempunyai populasi tinggi.

Analisis
mereka mendapati mikroplastik ini terdampar dengan kadar 365 pps (particles per square) meter sehari.
Sumber sebenar mikroplastik ini tidak diketahi, tetapi kemungkinan besar
dalangnya adalah plastik pembungkusan seperti polisterin dan PET yang digunakan
untuk botol plastik.

Mikroplastik
merupakan kepingan kecil daripada sampah plastik termasuk kepingan plastik, filem
dan serpihan gentian yang sangat lambat untuk terurai. Sesetengah gentian
sependek 10 mikriometer mampu masuk ke dalam tubuh manusia melui pernafasan.
Masih belum diketahui kesan mikroplastik kepada tubuh manusia.

“Fakta mikroplastik ini mampu bergerak
melalui udara sangat membimbangkan.” – kata Steve Allen.

Deonie
Allen menyarakan pendekatan global untuk mengurus penggunaan plastik. Jarak
maksimum perjalanan mikroplastik ini masih belum jelas tetapi kajian sebelum
ini mendapati habuk zarah terbesar dijumpai mampu tersebar sehingga 3,500 km di
udara melalui Lautan Atlantik. Kemungkinan besar mikroplastik dapat bergerak
sejauh itu.

RUJUKAN:


Bloomberg Masuk Gelanggang Tanding Presiden US

Akhirnya Michael Bloomberg masuk gelanggang pilihanraya presiden US 2020 dengan membuat penampilan pertamanya di perdebatan calon-calon Parti Democrat.

Bloomberg ialah bekas Datuk Bandar New York dari tahun 2002 hingga 2013, dan lebih dikenali sebagai manusia ke-9 kaya di dunia dan orang US terkaya selepas Jeff Bezos (Amazon), Bill Gates (Microsoft), Warren Buffett (Berkshire Hathaway), Larry Ellison (Oracle) dan Mark Zuckerberg (Facebook).

Harta dia ada dalam USD 64 bilion (RM 268 bilion), cukup untuk beli semua saham 4 bank terbesar di Malaysia: Maybank, Public Bank, Hong Leong Bank dan CIMB. Kalau beli snack plate hari ini dia boleh dapat 26 bilion set. Cukup untuk belanja setiap satu orang Malaysia 800 set, boleh makan setahun.

Berbanding dengan Donald Trump dan George Soros (penyokong kuat Hillary Clinton pada tahun 2016), poket Bloomberg jauh lagi tebal. Kalau dia habiskan 20 bilion untuk kempen pilihanraya pun, dia masih kekal dalam Top 20 orang terkaya di dunia. Trump kalau habiskan 3 bilion dah pokai terus. Soros pun ada dalam 8 bilion je.

Yang paling penting, Bloomberg memiliki media sendiri iaitu Bloomberg News yang dia asaskan pada tahun 1990. Nak up story pasal diri sendiri 24 jam tak ada masalah. Kat Malaysia pun ramai menjadikan Bloomberg sebagai sumber berita. Sebab tu dia sangat yakin dialah orang yang paling berharapan untuk menewaskan Trump.

Bloomberg adalah seorang Yahudi. Orang US yang nama keluarganya ada “berg” ni (macam Goldberg, Greenberg, Sandberg, Rosenberg) biasanya adalah Yahudi Ashkenazi dari keturunan Jerman atau Eropah Timur, macam atuk Bloomberg sendiri pun berasal dari Russia. Ye, Zuckerberg pun Yahudi Ashkenazi. Jadi bertambah sedap lah pencinta teori konspirasi Freemason-Illuminati nak goreng cerita nanti kalau Bloomberg menang pilihanraya presiden.

Cuma “masalah” terbesar bagi Bloomberg ialah tak cukup tinggi. Ketinggian 173 cm Bloomberg tu buat dia asyik kena bahan dengan Trump yang panggil dia “Mini Mike”. 173 tu tak adalah pendek (bagi orang Asia), cuma kalau dibandingkan dengan Trump yang tingginya 190 (giant siot), memang Bloomberg nampak mini lah.

Malah Bloomberg lebih pendek berbanding calon utama Democrat yang lain iaitu Joe Biden dan Bernie Sanders (masing-masing 183). Elizabeth Warren 173 tapi nampak lebih tinggi daripada Bloomberg, so ada kemungkinan Bloomberg lebih pendek daripada 173, saja lapor bagi tinggi macam artis K-Pop selalu buat, tinggi 167 tapi klaim 177.

Dan selalunya Presiden US jarang rendah daripada 180 cm (6 kaki). Reagan 185, George H.W. Bush 188, Clinton 188, Bush 182, Obama 185. Orang putih ni obses dengan “tinggi”, kononnya kalau tinggi nampak lebih gagah, nampak boleh “lead”. Ye lah sebagai leader kepada “most powerful nation on earth”, malulah kalau masa berdiri nampak lebih rendah daripada leader “autokratik” atau “Dunia Ketiga” seperti Erdogan (185), Muhammad bin Salman (183), Imran Khan (188) dan Xi Jinping (180).

Tapi secara rasional, tak semua leader yang power kena tinggi. Putin 170 steady je. Winston Churchill 167. Hitler 175 je pun tapi orang Jerman time dia sembah bukan main. Tapi di zaman media sosial ni, kita kena akui benda-benda superficial macam ketinggian dan rupa ini adalah lebih penting berbanding kebijaksanaan dan ideologi.

Tolak tepi faktor ketinggian, kalau tengok prestasi Bloomberg masa debat, rasanya harapannya untuk dinamakan sebagai calon presiden Parti Democrat tak cerah. Bloomberg asyik kena boo je, manakala Sanders dan Warren asyik dapat sorakan dan tepukan. Sampai CNN yang pro-Democrat pun kata Bloomberg “big loser”.

Parti Democrat ialah parti yang “liberal” dan “progressive”, majoriti ahlinya lebih mementingkan isu macam rasisme, seksisme dan jurang kekayaan. Benda-benda macam ni memang Bloomberg fail, silap-silap pengundi Democrat yang progressive ni akan boikot Democrat nanti kalau Bloomberg dinamakan sebagai calon presiden.

Dah lah gaya debat Bloomberg pun skema macam bagi ucapan pengumuman bonus hujung tahun, tak macam Trump yang memang betul-betul berjiwa ahli politik sebab dah lama jadi personaliti TV. Kena ingat, sifat orang politik dan penghibur/seniman ni tak jauh beza, dua-dua perlu memainkan watak (kalau kau nak “be yourself” tak payah berangan-angan berjaya dalam politik), dan dua-dua bergantung kepada “approval” audiens.

So, daripada bertanding untuk jadi presiden, baik Bloomberg belanja semua orang Malaysia kepci.